text:
Ora nos ta laga Dios ta e Hardinero, nos ta risibí Su maraviyoso kuidou ku nos.
Un hardin bunita semper tin un bon kuidadó. E hardinero mester ta un hende ku no ta floho, pues e tin ku enfrentá un trabou duru tur dia.
E mester ta detayista tambe, pa e por tin e kapasidat di opservá i duna kada planta, individualmente, loke e tin mester.
Algun di nan mester wòrdu rekòrtá, otronan mester di hopi solo, otronan solamente mester di sombra. Tin planta ku gusta di tiki awa, pero otronan di hopi awa…
Nos bida ta manera un hardin. Ora nos ta laga Dios ta e Hardinero di e hardin, sigur kada area lo risibí Su maraviyoso kuidou.
Rekortenan ta hasi doló, pero nan ta nesesario pa promové e kresimentu i e fruta. Ken ku keda sin su rekorte ta permanesé “bunita” pa un tempu, pero sin duna fruta, te ku e ta pèrdè su bunitesa.
E Hardinero di nos alma ta respeta, tambe, e estashonnan i e ta ahustá nos pa biba kada fase di nos bida. Ora wenter di sufrimentu yega, E tin e protekshon speshal.
Ah, ademas, Dios ta limpia nos di e matanan chiki, ku ta djis yerbanan malu ku ta krese rondó di nos. Si nos pèrmiti’é, Dios tambe ta kaba ku plaganan ku ta devastá plantashonnan kompletu.
En fin, nos no sa kon pa kuida nos mes, ta pese’i nos tin asina tantu nesesidat di e Hardinero, kual ta konosé nos mas mihó di loke nos konosé nos mes.
Pero, e elekshon semper ta di nos. Nos ta disidí si nos lo ta un hardin di frutanan bon òf di yerba i frakaso.


c: text/html

text:
Kiko Inner Work ta
Disclaimer
Mi metodonan, material & contenido no ta substitui cuido Psychologico regular, pero sigur por complementá y profundisá esaki.
Tur contenido publica riba e website aki ta propiedad di Inner Work Aruba y ta carga tur derecho di copia (copyright) bou di nos Aruban Copyrights Act. Uso of reproduccion di cualkier material (tur texto, potretnan di Juri of di piesanan di arte, pinturanan of metodonan publicá), sin mi permiso, ta estrictamente prohibi. Tin potretnan den background cu no ta di mi y cu mi a obtene cu permiso di Wix. Esakinan tampoco bo mag di usa of reproduci asina asina. Bo lo tin cu lesa e condicionnan di Wix.
Si bo ta sinti e gana di copiami, mi kier invitabo pa bo scucha BO mes - mi ta sigur cu bo mes un material ta bai ta super zuiver! Si bo mester di apoyo pa haya bo autenticidad, just let me know☺.
Si acaso bo gusta mi contenido, y bo lo kier haci uso di esaki di algun forma, bo por semper contactami pa nos mira acerca di kiko e ta bai, y con bo lo por usé sin mester falta respet na tempo, placa, creatividad y energia cu ámi a hinca den e produccion di tal.
Mi ta propone cierto maneranan di pensa y mira cu mi contenido. Esaki no kermen cu abo tin cu tuma esaki over. Mi hustamente kier motivabo pa bo busca bo mes un maneranan den locual mi ta sugeri, y tambe invitabo pa bo haci bo mes un investigacion, pues hinca bo tempo, energia, placa pa haya sá (mas) acerca di temanan tocá riba e pagina aki.
Cu hopi amor y respet pa nos humanidad, proceso di desaroyo & creatividad.
Juri ♥

robotstxt: allowed

filter: keep


text:
Recientemente director di Departamento di Aduana, sr. Roderick Croes, conhuntamente cu Minister President sra. mr Evelyn Wever Croes y Hoofd di Opleiding sr. Nic Quandus a hasi entrega di e certificado na tur 10 cursista di e opleiding pa e rango di Verificateur der Invoerrechten en Accijnzen.
E ceremonia y entrega di diploma a tuma lugar den e Aula di Universidad di Aruba, den compania di miembronan di Management Team, Secretaria di e opleiding sra. Patricia Flanders-Illis, Coordinador di e Verificateursopleiding sr. Paul Vandormael, docentenan e 10 cursistanan y nan ser keri. Como invitado special e ex Verificateur der I&A sr. Toko Tromp tambe tabata presente.
Minister President sra. mr. Evelyn Wever Croes a felicita y elogia tur 10 cursista cu a cuminsa e opleiding y awor ta termina esaki cu exito y a duna nan palabranan di motivacion y a felicitanan cu nan logro como specialista riba e tereno di douane Techniek.
Departamento di Aduana ta gradici y felicita cada un di e 10 cursistanan y ta deseanan hopi exito den nan carera como Verificateurs der Invoerrechten en Accijnzen.
Pabien ta bai na: sr. Edgard Croes, sra. Anna Cristina Croes-Gonzalez, sra. Sharina van der Biezen-Hernandez, sra. Angeli Leerdam-Nuboer, sra. Mildred Franken-Peña, sra. Deyanira Ras, sra. Eliane Riley, sra. Ivette Semerel, sr. Enrico Soto y sra. Marilyn Webb.
Un danki ta bai na Director di Departamento di Aduana, Minister di Finansas, Economia y Cultura, Universidad di Aruba, Hoofd, Secretaris, Coordinador y Docentenanan di e Verficateursopleiding tanto na Aruba y Belastingdienst Centrum voor Kennis en Communicatie (BCKC) na Hulanda unda tabata tin un bon colaboracion entre Aduana di Aruba y Aduana Hulandes.
Un gradicimento inmenso ta bai na famianan di e cursistanan pa tur nan esfuersonan y sosten. Tambe na e afdeling Algemene Zaken y demas empleadonan cu a duna nan aporte pa cu e curso aki ta realisabel.
Gerencia, staff y empleadonan di Departamento di Aduana ta desea tur cursista hopi exito y forsa den nan carera den e rango como Verificateur der Invoerrechten en Accijnzen.


text:
Oranjestad, 10 di juli 2020: Departamento di Enseñansa Aruba (DEA) a tuma nota di e cambio di maneho relaciona cu e “Student and Exchange Visitor Program” (SEVP) di Merca anuncia pa “US Immigration and Customs Enforcement” dia 6 di juli ultimo.
Modificacion di e excepcionnan temporario di e “Student and Exchange Visitor Program” basicamente ta encera cu studiantenan no-inmigrante cu un “student visa” lo mester bandona Merca si nan universidad of scol ta opera cu un modelo “online-only” durante e “fall semester” 2020. Pues pa e temporada di september 2020 pa december 2020. E medida aki ta wordo tuma pa motibo di e pandemia di COVID-19.
E excepcionnan temporario pa e “fall semester” 2020 ta:
- Un studiante no-inmigrante F-1 y M-1 cu ta atendiendo un scol caminda lesnan ta 100% online no ta permiti pa keda Merca. Merca lo no otorga Visa na ningun studiante cu ta bayendo un scol caminda lesnan ta 100% online. U.S. Customs and Border Protection lo no permiti e studiante aki drenta Merca. Studiantenan cu actualmente ta na Merca y cu ta bayendo un scol caminda lesnan ta 100% online mester sali for di Merca, of nan mester cambia pa un scol cu no ta 100% online. Studiantenan cu no cumpli cu e regla aki por haya nan mes den problema cu inmigracion y por wordo deporta.
- Un studiante no-inmigrante F-1 cu ta bayendo un scol cu ta opera normal, caminda studiantenan ta atende les den klas en persona, ta cay bou e reglanan federal existente, dus pa nan nada no ta cambia. Studiantenan eligibel cu un F-1 Visa por tuma un maximo di un klas of 3 “credit hours” online. Pues si e studiante tin un les pa e “fall semester” en persona y e restonan online, e ta keda cu su Visa y/of por haya un Visa.
- Un studiante no-inmigrante F-1 atendiendo un scol cu un modelo “hybrid”, cual ta un mescla di online y lesnan en persona, por tuma mas di un klas of 3 “credit hours” online. E scol aki mester certifica su mes na SEVP pa medio di e I-20 form, “Certificate of Eligibility for Nonimmigrant Student Status”, certificando cu e programa no ta 100% online y cu e studiante ta tumando por lo menos un klas normal en persona. E reglanan aki no ta valido pa e studiante cu ta tumando un “English Language Program” of pa e studiante M-1 cu ta haciendo un carera vocacional cu no ta permiti pa su lesnan ta online.
Por ultimo, si na caminda un studiante cambia di vak of estudio, pa cual motibo e ta keda cu solamente lesnan online, e lo mester bandona Merca.
Consecuencia pa studiante di Aruba
E maneho aki ta afecta studiantenan di Aruba tambe. Studiantenan di Aruba cu ya caba ta biba na Merca y esnan cu tin intencion di bay biba y studia na Merca proximamente, mester tene
bon cuenta cu e cambio aki.
E anuncio aki a bin na momento cu e universidadnan y otro institutonan di educacion na Merca ainda ta delibera si nan mester duna les den forma personal of online. Ta sugeri cada studiante
pa verifica esaki cu su scol.
Arubalening
E cambio di maneho di Merca ta conduci na un cambio di condicion (di pago) pa studiantenan cu a aplica pa un Arubalening pa studia na Merca entrante augustus 2020 y cu obligatoriamente
mester sigui les 100% online durante e “fall semester” 2020. E studiante aki, cu temporalmente mester sigui les 100% online, lo mester haci esaki na Aruba ya cu temporalmente e no lo ta permiti pa biba na Merca. Consecuentemente e studiante aki no ta bin na remarca pa un “startpakket”. Na su luga, e studiante aki ta bin na remarca pa un “termijnuitbetaling” cu e siguiente condicionnan:
- E studiante ta rekeri pa haci entrega di un documento oficial di e scol of universidad cu specificacion di e cuenta total pa henter e semester (invoice tuition fee). Entrega di e documento aki mester bay via e Arubalening Portal via e link pa “Wijzigingen”. Unabes aproba e studiante por ricibi e “werkelijke kosten” te cu un maximo di Afl 15.375,-.
- Mester ta trata di un “voltijdse opleiding” cu un minimo di cuater (4) vak, ekivalente di 12 credit hours (3 credit hours pa cada vak).
- E studiante mester haal minimo 9 credits cu ta 75% di e semester pa su studievoortgang wordo considera acceptabel.
Ta importante pa remarca cu un studiante di prome aña lo por ricibi e “startpakket” ainda na momento cu e muda y bay biba na Merca.
Studiantenan cu tin pregunta por tuma contacto cu DEA seccion Studiefaciliteiten via telefon 5283400, via email arubalening@ea.aw of por pasa personalmente na balie na e John F.
Kennedy Education Center na Stadionweg 37.
Pa informacion relaciona cu Arubalening tambe por acudi tambe na nos website www.ea.aw y por sigui nos via social media pages di facebook y instagram @EducationAruba.


text:
Willemstad- Banko Sentral di Kòrsou i St. Maarten (CBCS) ke bende Banco di Caribe, pa rekuperá di e forma ei sèn ku a wòrdu saká for di e kompania di seguro ENNIA.
Ya pa algun tempu ENNIA, ku ta pertenesé na mesun doñonan ku Banco di Caribe, ta bou di kuratela di CBCS, pa motibu ku a saka hopi sèn for di e kompania aki, ku ta trese riesgo pa e asiguradonan.
Banco di Caribe, te asina leu ta un banko ku ta hasiendo ganashi. Dor di bende e banko ku un otro partido, por hinka sèn bèk den ENNIA, pa hasi e kompania aki sólido i finansieramente stabil atrobe.
No a tende reakshon di e grupo Parman, doño di ENNIA i Banco di Caribe ainda riba e plan di CBCS, pero por spera ku nan no ta di akuerdo. Ya pa basta aña CBCS i Parham ta bringando ku otro den korte. Banco di Caribe tin brènch na Kòrsou, Boneiru, Aruba i St. Maarten i na tur ta empleá mas ku 300 hende.


text:
WILLEMSTAD – 31 di yüli 2014:- Ofisina di Turismo di Kòrsou (CTB) huntu ku Minister di Desaroyo Ekonómiko, sr. Stanley Palm ku grato plaser a risibí e notisia ku KLM lo agregá 2 vuelo mas pa Kòrsou entrante novèmber 2014.
Adishonal di e vuelonan diario ku KLM ta ofresé entre Amsterdam i Kòrsou, entrante novèmber 2014 lo tin vuelo èkstra riba djaluna i djarason ku lo tin un orario di salida mas lat for di Amsterdam ku ta brinda mas oportunidat pa otro destinashon den Europa konektá riba e ruta. Den e periodo di fin di aña lo tin 2 vuelo adishonal pa akapará e demanda den e ‘holiday season’
Sigun Minister Palm ‘ E merkado Europeo ta unu hopi importante pa nos isla, e vuelonan adishonal lo fortalesé e merkado aún mas’.
CTB den estrecho koperashon ku CHATA lo bai prepará i ehekutá un plan di merkadeo agresivo pa por logra trese mas turista for di Europa riba e vuelonan adishonal aki.
Esaki ta otro paso pa engrandese e turismo di Kòrsou.
Pa mas informashon di vuelonan di KLM por check: www.klm.com.


text:
Gilberto Santa Rosa ta kibra rèkert Mundial Guinness.
E kantante di salsa Gilberto Santa Rosa a kibra rèkert mundial di Guinness pa mas tantu álbum na puesto number un riba e lista di álbum Tropikal di Billboard. Den fin di siman a presentá e premio na e artista den Madison Square Garden na New York. For di 1985, na 12 okashon Gilberto Santa Rosa a logra alkansá un puesto riba e lista. Esaki ta mas ku kualke otro artista. Victor Manuelle ta e artsita ku sigui Santa Rosa. Durante e konsierto La Salsa Vive, The Concert den Madison Square Garden Guinness World Records a entrega e premio. Aparte di Santa Rosa, otro artistanan den e género tropikal ku a presentá tabata El Gran Combo, Ruben Blades i Jose Alberto “El Canario”. Gilberto Santa Rosa a kuminsá ku su karera den añanan 80 i a alkansá puesto number 1 na 1992 ku su álbum Perspectiva. E produkshon a pa 10 siman na e puesto di honor.
Esaki ta e lista di e 12 álbumnan di Santa Rosa ku e yega number 1:
Perspectiva - yanüari 1992 (10 siman)
Esencia - desèmber 1996 (4 siman)
Intenso - mei 2001 (2 siman)
Viceversa – sèptèmber 2002 (8 siman)
Autentico - sèptèmber 2004 (1 siman)
Asi Es Nuestra Navidad (ku El Gran Combo) - desèmber 2005 (2 siman) Dos Soneros, Una Historia (ku Victor Manulle) - desèmber 2005 (3 siman)
Directo Al Corazon - aprel 2006 (2 siman)
Una Navidad Con Gilberto – desèmber 2008 (3 siman)
El Caballero De La Salsa: La Historia Tropical - mei 2009 (1 siman)
Irrepetible – yüli 2010 (1 siman) Necesito Un Bolero – febrüari 2015 (1 siman)
Aparte di su logronan ku e álbumnan, Gilberto Santa Rosa a logra tambe diferente hit ku su piesanan. E tin dies piesa den e Top-10 riba e lista di Hot Latin Songs.


text:
ORANJESTAD – Desde 31 di october 2022, Hulpbestuurskantoor (HBK)
San Nicolas cu ta ubica den e edificio di SOGA na San Nicolas, lo muda pa
HBK Savaneta den MFA Savaneta.
A tuma e decision aki pa motibo cu e edificio di San Nicolas
no ta den su mihor estado.
Pa seguridad di nos coleganan y seguridad di nos bishitantenan, a dicidi di
tuma e paso aki.
Ta pidi e clientenan di HBK San Nicolas disculpa pa e inconveniencia cu e
decision ta trece cune y ta yama nan danki p’e comprension.
HBK SN Nicolas ubica temporalmente na HBK Savaneta
ORANJESTAD – Desde 31 di october 2022, Hulpbestuurskantoor (HBK)


text:
ORANJESTAD – Minister di finanza di Aruba Xiomara Maduro a sugeri den su ultimo reaccion riba e conseho di e colegio di supervision financiero di Aruba CAFt, cu e bay bin di carta a bira un caso estilo ‘Welles-Nietes’, of crioyamente bisa, ‘E di cu e ta’. Den e ultimo carta cu e colegio a manda pa gobierno di Aruba diabierna ultimo (10 di juni 2022), e contenido ta parce netamente esey. CAFt ta duna varios ehempel di esey den su carta. P.e. cu gobierno den su carta ta bisa cu mientras cu gobierno ta sigura cu e la sigui conseho di CAFt riba e tema di goederen en diensten, CAFt ta bisa otro. “Compara cu e realisacion promedio den e añanan pre corona 2015 pa 2019, CAFt ta realisa sinembargo cu e gastonan presupuesta ta execivamente halto”. Pues CAFt ta contradeci gobierno den esaki, un di e hopi casonan. Tambe e colegio ta bisa cu basa riba e splicacion di gobierno riba presupuesto, CAFt no ta mira motibo pa a aumenta e post di gasto den e presupuesto. “Como tal CAFt ta keda para riba su conseho pa ahusta e post di goederen en diensten abou cu por lo menos 39 miyon, pa e nivel pre corona.
SERLIMAR
Por corda con den e splicacion cu e minister a duna pakico a opta pa ,- contra conseho di CAFt -, aumenta e subsidio cu 3 miyon na Serlimar. E splicacion simple, tabata pasobra segun e minister, no por keda sin yuda Serlimar, sino e compania ta bay bancarota. Y e mandatario a duna un splicacion mas detaya con a yega na e suma extra ey pa Serlimar. CAFt, sinembargo tin otro pensamento. Segun e colegio, e solucion cu gobierno ta trece aki ta “ignora e importancia di resolve e problemanan structural dentro di e entidadnan gubernamental y e riesgonan asocia cu e presupuesto di e pais”. CAFt ta sigui bisa cu gobierno mester tuma suficiente medida pa genera entrada asina cu ta evita cu mester subsidia un entidad semigubernamental. E ta mira esaki ta yega aun mas leu si mira e forma con for di e presupuesto, gobierno ta duna subsidio considerable na otro entidadnan semi gubernamental manera Post NV y Arubus. Pesey e ta mantene su punto di bista, na e conseho y recomendacion cu ta cay bou di esun number 9 di e 13 consehonan.
RECORTE SALARIAL
Unda cu tambe ta keda e situacion di nietes-welles, ta e parti di e recorte salarial. Gobierno di Aruba a bisa cu e ta bay duna placa bek, y ta consiente cu CAFt ta contra. Gobierno ta usa e pensamento di Hulanda cu lo ta dispuesto pa aproba esaki. Gobierno di Aruba, adelantando esaki, ya a inclui e pagonan den e presupuesto pa medio di provisionan inclui. CAFt, sinembargo ta para ariba, pa gobierno no haci esaki ainda, tanten cu RMR no a tuma un decision. E decision ey ta para atrobe (RMR no a dicidi diabierna ultimo debi cu Corsou tin problema cu e asunto aki) y awor ta mustra cu ta pa te dia 24 di juni 2022 por bin un decision. Echo ta cu ainda no tin un decision segun CAFt. “CAft ta reitera su conseho (na gobierno) di no inclui e partida provisional mientras RMR ainda no a tuma un decision y cu CAFt ainda no a wordo informa al respecto” e colegio ta sigui bisa. Gobierno di Aruba ta pensa diferente y ta bisa cu ta meramente ‘un formalidad’ pa RMR aproba pasobra gobierno Hulandes a duna su ok caba. Mas ehempel di welles-nietes.
POR VIOLA SOLAMENTE DEN 2022
CAFt tambe ta recorda Aruba, cu e la haya aprobacion solamente pa desvia di e norma pa 2022, y no e otro añanan, manera 2023. Y como tal ta spera cu pa 2023, te pa 2026, e presupuesto di Aruba mester mustra un surplus caba. Gobierno di Aruba den pasado recien a bisa caba cu e ta wak esaki dificil y cu ta te 2026, esaki por eventualmente keda cla. CAFt ta recorda gobierno di e ‘excepcion di un aña so, pasobra e lo ta mirando cu gobierno ta actuando como si fuera e por tin un ‘pass’ pa 2023 tambe cu e por desvia di e norma pa mas tempo.
BTW NO TA CLA
Un otro problema cu tin ta e introduccion of falta di esaki, di e introduccion di e impuesto indirecto conoci como BTW. Gobierno di Aruba ta sigura den e presupuesto cu desde 2023 BTW lo genera 160 miyon extra pa caha di gobierno. Pero den e mesun rosea, gobierno ta bisa cu e plannan no ta completamente cla ainda y despues di decisionan final, por duna mas informacion. CAFt ta recorda gobierno cu na 2019 mescos a sosode, unda cu a haci cierto reforma sin motiva esaki suficiente, y como tal e colegio no por a calcula e entradanan real di e medida, y ta teme un ripiticion aki. Ademas, gobierno no a motiva e suma di 160 miyon. Esaki ta logico, pasobra gobierno a bisa caba cu e no ta cla, pero CAFt ta insisti cu e kier e informacion awor. Loke ta preocupa e colegio tambe ta cu mientras cu gobierno a solamente inclui e efecto presupuestario di e introduccion di e BTW, departamento di impuesto ya a informa varios stakeholders, cu lo bin medidanan cu ta compensa e introduccion. Pues esaki no a wordo bisa na CAFt. Ademas, e colegio ta nota cu e ley necesario ainda no ta formalisa. Y como tal e fecha di e introduccion como e plan di reforma fiscal su forma, lo tin influencia riba e entradanan spera for di 2023, cu ta importante pa por yega na e surplus di e aña ey (di 1%:red) . Por mira pues, cu tin e wega di welles-nietes ta continua entre gobierno y CAFt. Por lesa mas di e carta largo di CAFt door di click AKI.
ORANJESTAD – Departamento di Asuntonan Economico, Comercio y Industria a base di informacion ricibi manera facturanan di importacion y gastonan relata na producion di webonan local a analisa y calcula e prijs nobo pa webo local, cu lo bira Afl. 6,65 pa un dozijn. Un aumento di Afl.1,02 pa dozijn. Asina e minister di economia a anuncia diamars, 6 di December. Mientrastanto Ee prijs nobo a drenta na vigor 5 december 2022, esta un dia prome.
(ADVERTORIAL)
ORANJESTAD - Como parti di A.T.A. su tarea di mercadea y maneha Aruba como destino turistico, tin diferente proyecto cu A.T.A. ta inverti aden. Ta trata aki di proyectonan tanto di mehoracion di producto como tambe proyectonan di desaroyo di producto. E proyectonan aki ta alinea cu e maneho nacional di turismo. Asina por bisa cu 90% di e gastonan di A.T.A. ta bay na mercadeo y di esaki entre 5% y 10% ta bay na nos producto turistico y e restante ta bay na mercadeo internacional.
ORANJESTAD - Awe, 5 di December 2022 pa 6or di atardi, sindicato FTA a yama un accion di protesta na El Gaucho Restaurant. Motibo di e protesta ta cu desde cu FTA a gana e referendum pa representa e personal na fin di Mei di e aña aki, no ta ricibiendo cooperacion di e empresa pa cu negociacion di un Contrato Colectivo di Trabao (CAO).
ORANJESTAD Vacation Rentals Professionals of Aruba (VRPA) ta sostene pa aplica room tax pa tur vacation rentals. Asina e asociacion cu a wordo funda na aña 2021 cu e meta pa defende e beneficionan di e industria di Vacation Rental na Aruba ta bisa diabierna. Segun e asociacion, nan ta den combersacion cu diferente stakeholders pa haci inicio na un etapa di colaboracion pa yega hunto na e mihor opcionnan pa profesionalisa e sector pa cumpli cu rekisitonan regulatorio. Ultimamente varios gremio ta pone enfasis riba e deber di vacation rentals pa cumpli cu impuesto, ta hopi importante na remarca cu ora ta papia di mercado di vacation rentals profesional, significa cu tur e companianan aki ta cumpli cu nan impuesto. VRPA ta sostene pa aplica room tax pa tur vacation rentals. VRPA ta den combersacion cu Departamento di Impuesto, AHATA y A.T.A. pa propone miho practicanan den regulacion incluyendo, cobransa, acuerdonan cu AirBnB y VRBO.
MIAMI – Aruba tin por lo menos 3 di e 23 miho resortnan all inclusive of cu ta ofrece un of otro tipo di servicio all inclusive segun un lista complia pa TripAdvisor y Expedia. Asina e portal di e canal di television mericano Today (di The Today show:red) ta raporta diabierna. E resortnan di Aruba cu a ‘make the list’, ta #5 Riu Palace Aruba, #10 Hilton Aruba Caribbean y #18 Aruba Marriott Stellaris Casino. Segun e lista, e hotelnan aki ta forma parti di e lista di 23 hotel cu ta ‘perfecto pa bo y bo famia’. Sigur un bon propaganda atrobe pa nos isla.


text:
Gabinete Pisas II a duna rèspèt i honor na sr. Anselmus “Boy” Dap, durante su entiero
Publiká riba 14 Novèmber 2021
Willemstad – Gabinete Pisas II representá pa Promé Minister sr. Gilmar Pisas, Minister di Desaroyo Sosial, Labor i Bienestar sra. Ruthmilda Larmonie-Cecilia i Minister i Desaroyo Ekonómiko sr. Ruisandro Cijntje, huntu ku Parlamentarionan sranan. Corine Djaoen-Genaro, Giselle Mc. William, Zita Jesus-Leito, Maria Nita i Ana-Maria Pauletta, srs. Steven Croes, Quincy Girigorie, Ramón Yung, David Seferina, Fergino Brownbill i Gilbert Doran a duna rèspèt i honor na sr. Anselmus “Boy” Dap, durante su entiero dia 14 di novèmber 2021 na WTC.
Hopi a bini huntu na WTC pa tuma despedida di un persona ku tabata hopi konosí den nos komunidat.
Nos ta referí aki na sr. Anselmus Theodoor Dap, mihó konosí pa su nòmber artístiko Boy Dap.
Un persona ku a pasa e mayoría di su bida deleitando nos ku su dushi Tumbanan.
E tabata opvio ku e la sirbi nos ku plaser, debí ku durante hopi aña e la pone hopi di nos balia i gosa riba su Tumbanan.
E ta hasi hopi doló pa tende ku nos a perdè un di nos gran Tumbero.
E Tumbero ku a kue mas título na Festival di Tumba di Kòrsou, 10 biaha Rei di Tumba, 22 presentashon na Festival di Tumba en total i un biaha Rey di Tumba di Antias.
E ta e kantante ku a krea diferente inovashon rondo di e ritmo di Tumba den Festival Tumba aki na Kòrsou.
Un persona ku a risibí diferente premio i rekonosementu den su bida.
Esaki ta motibu sufisiente pa nos por konsider’é komo un Emperador, Rei i Tata di Tumba.
Boy su Tumbanan ainda ta zona i ta hopi popular bou di diferente generashon den nos komunidat.
Esaki ta demostrá ku e lo no bai ta fásil pa nos yama Boy ayó.
Su kurpa lo bandoná nos, pero nos lo keda kòrda Boy semper komo un di nos gran Tumberonan, nos Emperador, Rei i Tata di Tumba.
Su historia i Tumbanan mester keda bibu!
Nos por a eksperensiá kon den un forma festivo a tuma despedida di Boy, despues ku Boy a perkurá pa hopi goso i alegria den hopi di nos su bida.
Palabra ta poko pa ekspresá Boy su partida, pero apesar di esaki di parti di Gobièrnu di Kòrsou ke ekstendé nos mas profundo i sinsero kondolensia na sra. Alice Dap-Pieter i tur ku di un òf otro forma tabata forma parti di Boy su bida.
Nos ta eksperensiá awor ku despues di 50 aña Boy a “Bòltu e Blachi” di su bida i ta bandoná e mundu aki.
Boy a bai, pero su Tumbanan lo keda zona i nos lo sigui baila riba nan, kòrdando semper riba Boy.
Ku su alma por sosegá na pas.


text:
Diadomingo 30 di october, durante e evento na Cede di MEP, ‘Un Aruba Stabiel cu MEP’, a wordo inaugura tambe e exposicion di historia y trayectoria di Partido Movimiento Electoral di Pueblo durante mas di 50 aña di exitencia di Partido MEP. Expo MEP, den e sala grandi di Cede, lo keda habri desde awe diamars 1 di november, y lo keda habri riba dianan 2 y 3 di november. Publico en general por pasa bishita Cede di MEP for di 5.30 pa 7.00 di anochi pa asina cera conoci un tiki mas di Partido MEP.
MEP a ser funda dia 9 di februari 1971 pa señor Betico Croes y den transcurso di añanan Partido MEP a contribui grandemente na e desaroyo politico, estatal, economico y social di nos pais. MEP como un partido social democrata a ser funda door di un movimiento popular a base di principionan democratico y cu un sentimento social pa bienestar di tur ciudadano den e pais aki. Cu potretnan y texto, den e exposicion por conoce e historia di fundacion di Partido MEP y e lucha cu a hiba hunto cu pueblo pa logra Status Aparte, nos propio Himno y Bandera, entre otro.
MEP ta un partido cu desde su fundacion te cu awor a conoce solamente tres lider!
Señor † Gilberto François ‘Betido’ Croes, señor Nelson Orlando ‘Nel’ Oduber, y señora Evelyn Wever-Croes. Tres Lider cu vision y determinacion firme pa lucha pa nos pais. E exposicion ta proyecta e trabounan grandi cu e tres lidernan aki a desplega pa nos pueblo durante nan liderazgo tanto den Partido como den gobernacion.
Partido MEP ta gradici señor Manolo Giel kende ta e motor tras di e bunita Expo MEP. Partido MEP, asina, tin tur informacion di historia di Partido y logronan di su 3 lidernan pa asina comparti cu tur ciudadano. Diamars 1, diaranson 2 y diahuebs 3 di November den oranan di atardi comunidad di Aruba por pasa bishita y disfruta di nos bunita Expo MEP.


text:
Diaranzon atardi laat a drenta informe di cu un dama a ser haya sin bida na un cas na Tanki Leendert, mesora a dirigi tanto polis como ambulans na e sitio. Na yegada di e patruya a bin nota cu ambulans ya caba a controla e dama pero ya caba e no tabata tin signonan vital y a solicita presencia di dokter.
UPDATE: Na yegada di e dokter pa 8:10 di anochi Dr. Texier a constata morto di e dama B.V. di 55 aña y naci na Colombia. Polis a solicita tambe e investigadornan technico y forensyco como tambe slachtofferhulp pa bini na e sitio. Na famianan di e fayecida ta bay nos mas sincero palabranan di condolencia.


text:
Preguntanan mas hasí
Kuantu tempu SER ta tuma pa traha un rapòrt/ konseho?
SER no ta mará legalmente na un sierto término di tempu. Sin embargo SER ta interesá pa desaroyá konsehonan balansá, bon motivá i responsabel. Pa presentá un konseho mester hasi un estudio prelimar profundo, esaki e konseheronan di e órgano di estado di Ofisina di Sekretariado ta hasi pa sostené e Konseho. Dependiendo di e índole i e kontenido di e petishon esakí por tuma mas òf ménos tempu.
Na 2017 e konsultanan a bai generalmente lihé i a varia di 5 dia (den kaso di un petishon pa un konseho urgente) te ku 4,5 siman. E periodo promedio di konseho ta 2,5 siman. E rapides ku ta duna konseho en komparashon ku añanan anterior (kaminda e promedio di tempu tabata 2,5-3 luna), ta debí spesialmente na e tipo di petishonnan.
Gobièrnu mester pidi konseho riba tur tópiko sosio-ekonómiko?
E artíkulo 2 di e Ordenansa SER ta stipulá ku e Konseho tin komo tarea duna Gobièrnu i Parlamento konseho en general di e maneho sosio-ekonómiko, asuntonan di karakter sosio-ekonómiko i tokante regulashonnan legal di índole sosio-ekonómiko. Ku esaki Gobièrnu ta obligá di pidi SER konseho riba tur intenshonnan importante riba tereno sosio-ekonómiko. Si a pidi e Hunta un konsulta riba un tópiko ku e sí ta haña importante, SER por disidí di duna un konseho tòg. Esaki yama konseho di inisiativa. Un konseho di inisiativa spesialmente tin sentido si delantá ta bisto ku por yega na un konseho unánime.
Otronan tambe por pidi e Hunta pa konseho?
Si, por. For di 25 di ougùstùs 2017 aparte di Gobièrnu, Parlamento tambe, via di su presidente, por pidi SER pa konseho. Na yanüari 2018 SER a risibí e promé petishon den e kategoria akí. E petishon ta trata di dos Ordenansa inisiativo tokante respektivamente e kambio di e Ordenansa di AOV (kambio di e método di indeksá) i e introdukshon di un penshun básiko obligatorio.
Kon e nombramentu di miembronan den SER ta tuma lugá?
Den un dekreto gubernamental, ku ta kontené medidanan general, ta stipulá un perfil pa e miembronan i e miembronan suplente di e Hunta. E miembronan i miembronan suplente ta wòrdu nombrá pa medio di un dekreto gubernamental.
Miembronan independiente ta wòrdu nombrá riba rekomendashon di SER. Nombramentu di miembronan di trahadó i empresa ta un asunto di sindikato i organisashon di empresarionan sentral mes. Nan ta determiná ken ta bai sinta komo nan represente di nan organisashon den SER.
E miembronan den SER ta sin kargo òf sin konsulta.
Kiko ta e ròl di e miembronan independiente?
E miembronan independiente ta ekspertonan independiente, ku nan diferente área di ekspertisio. Nan no ta representá Gobièrnu. Nan ta den SER sin kargo i sin konsulta. Nan tarea ta pa sirbi interes general. Ademas, nan ta aktua tambe komo mediadó ora trahadónan i doño di trabou no por haña otro. E akuerdonan akí ta kompromisonan ku e miembronan independiente ta formulá. Ora ta forma grupo di miembronan independiente ta importante ku disiplinanan sientífiko relevante ta representá.
Kon SER ta traha na ampliá e sosten sosial riba tópikonan riba tereno sosio-ekonómiko?
Pa tópikonan ku ta kai for di e área tradishonal sosio-ekonómiko, e kontribushon di otro gruponan por ta importante. Di e forma akí un konseho ta optené kalidat i sosten. Ta enbolbe Organisashonnan ku tin konosementu spesífiko riba e tereno konserní òf ku tin un perspektiva spesífiko den un área relevante òf ku ta representá un interes spesífiko, den un komishon pa prepará un konseho. Sin embargo, nan no ta bira miembro di e Hunta i pa e motibu ei nan no tin niun aporte ni partisipashon den aprobashon formal di e konseho.
Ta eksistí órganonan di SER den eksterior tambe?
Rònt mundu tin Konsehonan Sosial-Ekonómiko i institutonan similar. Dia 1 di yüli 1999 – riba inisiativa tambe di SER di Ulanda- nan a funda e Asosiashon Internashonal di Konsehonan Sosial-Ekonómiko i Institutonan Similar (AICESIS). Meta di e asosiashon ta pa interkambiá eksperensianan ku otro i pa promové lantamentu di Konsehonan Sosial-Ekonómiko i instansianan similar den otro paisnan tambe. E asosiashon tin miembronan na Oropa, Afrika, Asia i Amérika Latina. Kòrsou, República Dominikana i Brasil ta representá Karibe i Amérika Latina den e AICESIS durante e periodo di 2021 – 2023. Ademas SER-Curaçao ta e Sekretario General suplente pa e region Amérika Latina i Karibe pa e periodo di 2021 te ku 2023.


text:
E mihó manera pa rekonstruí e desaroyo di Willemstad for di su inisio mas antiguo ta dor di uso di mapanan. E promé mapa, ku por mira na banda den e galeria di portrèt, ta data di aña 1634 (planonan), despues ta sigui un mapa di aña 1707 i unu di aña 1737. Na aña 1634, e aña ku Hulandesnan a konkistá Kòrsou for di e Spañónan, “de Punt”, o sea Punda, no tabata mas ku un tereno plat, un península di shete hèktar, yen di datu i mat’i sumpiña. Pa aña 1707, su aspekto a kambia totalmente: a konstruí Fort Amsterdam, parti nort di esaki tabatin un siudat rondoná di un muraya na tres banda, ku den dje kaya i hanchinan smal, kasnan di mas di un piso, di kua mayoria tabatin un galeria.
E direktiva i poder supremo di forsa militar a establesé nan mes einan, loke a kombertí Punda den e lokalidat mas importante di Kòrsou. Dirèkt despues ku hulandesnan a konkista Kòrsou, na yüli 1634, nan a establesé nan base kaminda awendia lanthùisnan Koningsplein i Pos Cabai ta situá. Riba “de Punt” a konstruí algun mekanismo di defensa. Na mart 1635 a kuminsá konstruí Fort Amsterdam. E kantidat di habitante ku tabatin e tempu ei (òktober 1634) tabata: 50 indígena i 412 “koppen”, di kua mayoria tabata militar i matrosnan. Na aña 1651 e promé grupo di hudiunan, enkabesá pa sr. Joa d’Yllan a yega Kòrsou, i na aña 1659 un grupo di hudiu relativamente grandi enkabesá pa sr. Isaac da Costa a bin establesé nan mes na Kòrsou. Inisialmente nan a establesé nan mes n’e parti nort di Schottegat, na altura di Plantage De Hoop òf "het Joodse Kwartier” i a kuminsá ku agrikultura. Pero no a tarda muchu ku nan a bai dediká nan mes na aktividatnan di komèrsio i ku nan a kumpra i laga traha diferente kas (di almasenamentu) den “Punda”, serka banda di Fòrti. E promé pruebanan di konstrukshon di kasnan di almasenamentu pa “negosiantenan” ta data for di aña 1664. Segun direktor Mathias Beck, tabatin 600 habitante blanku na Kòrsou na aña 1665.
E promé barku transportadó di esklabo “de Bontekoe” a drenta bahia di Santa Ana ku 191 esklabo a bordo. Na mitar di añanan setenta di siglo diesshete tabatin un fluho frekuente di barkunan transportadó di esklabo ta drenta Kòrsou, kaminda tabata sigui rebendé nan pa otro partinan di mundu. Un kantidat di e esklabonan aki tabata keda Kòrsou pa traha riba plantashinan i den stat, ku e tempu ei tabata konsistí di 214 edifisio. Na 1717 tabatin tambe 135 esklabo ta traha “achter het Fort(patras di fòrti)”.
Un punto ku tabata hopi importante den e desaroyo pa Willemstad bira un siudat, tabata e desishon di parlamento pa – despues ku e promé West Indische Compagnie a keda likidá – deklará e haf di Kòrsou komo ‘haf liber’. Riba 26 di aprel 1675 a tuma e desishon ku nos haf lo duna akseso na otro paisnan i personanan privá pa kumpra produkto i esklabonan na Kòrsou. E desishon aki tabata krusial pa e desaroyo di Willemstad pa bira un siudat di haf. A dèmpel un parti di Waaigat i amplia/ekstendé e murayanan di e siudat for di Fòrti te na Waaigat.
Pa kasi dos siglo largu ta e murayanan aki a dikta e fachada di e siudat. Te ora ku a basha nan abou, entre añanan 1861 i 1864. E tempu ei ya kaba Otrobanda tabatin mas habitante ku Punda. E promé barionan ku a surgi pafó di e murayanan di siudat ta Pietermaai i Scharloo. Na komienso di siglo binti, ku introdukshon di nabegashon a base di energia di bapor, haf di Willemstad a eksperensiá un bonansa, komo ku el a kuminsá fungi komo un bùnker pa warda karbon. Ku yegada di refineria na aña 1915, un era nobo a kuminsá.
Pa mas informashon:
Bo por buska den Archivo Nashonal Kòrsou òf wak riba Canon 10 di Canon van Curaçao.
Publikashon:
Van Punt en Snoa - B. Buddingh
Por reprodusí e teksto aki solamente ku menshon di e fuente: Archivo Nashonal Kòrsou.


text:
Relaciona cu e declaracion di inkomstenbelasting 2021, Departamento di Impuesto tin e siguiente participacion.
Fecha oficial di otorgamento
E fecha oficial di otorgamento di e formulario di declaracion di inkomstenbelasting 2021 ta 2 di augustus 2022. Conforme ley, e contribuyente tin dos luna pa yena y entrega su declaracion. E fecha final pa entrega e declaracion ta 3 di october 2022.
Prolongacion di termino
Prolongacion di termino ta posibel unicamente pa contribuyentenan cu a ricibi un formulario cu fecha di otorgacion 2 di augustus 2022. Si un contribuyente no alcansa pa entrega su declaracion pa dia 3 di october 2022, automaticamente e lo haya 2 luna mas di tempo. Pues no ta necesario pa entrega un peticion por escrito. Den caso di prolongacion, e fecha final ta bira 5 di december 2022. Pues e contribuyentenan ta haya un total di 4 luna di tempo pa entrega su declaracion. Despues di dia 5 di december 2022 lo no duna mas prolongacion di termino. Contribuyentenan cu a haya un formulario cu un fecha di otorgacion diferente no lo haya termino di prolongacion. Den e caso aki e termino di entrega ta vence 2 luna despues di e fecha di otorgacion.
Saca copia
Ta recomendabel pa saca copia di e declaracion y trece esaki tambe pa por stempel e na momento di entrega esun original. Asina e contribuyente lo keda cu su prueba di entregamento.
Ta importante pa entrega e declaracion
Ta importante pa cumpli cu e entregamento di e declaracion. Cu e declaracion e contribuyente ta haci uzo di su derecho door di declara na inspector di impuesto kico exactamente el a ricibi na entrada y cuanto su gastonan tawata. Si no entrega e declaracion, inspector lo impone un cobransa taxativo. Esaki ta nifica cu inspector mes lo calcula e entrada fiscal pa e contribuyente. Alabes e contribuyente lo por haya un boet di 5% di e suma di inkomstenbelasting. E boet ta minimo Afl. 250 y maximo Afl. 10.000,-.
Guia aclaratorio (Toelichting)
Contribuyentenan por yena e formulario di declaracion di inkomstenbelasting 2021 haciendo uzo di nos toelichting riba nos website. E toelichting ta un guia pa yena e formulario di un manera mas corecto y completo.


text:
Análisis di empresa
E fase di análisis di empresa ta esensial pa inventarisá bo retonan empresarial. Den e fase aki AdminPerfect lo identifiká ophetivonan importante di e empresa, i tambe identifiká e prosesonan i kompilá mas tantu dato i informashon posibel. E datonan lo duna bo un bista kompletu di e retonan dentro di bo empresa.
AdminPerfect lo duna un representashon di bo prosesonan prinsipal aktual den un diagram di fluho di proseso na un manera kla. Asina, den un bista, bo por mira unda e retonan di bo operashonnan empresarial ta.
Konseho
A base di e prosesonan aktual di bo empresa ku nos a inventarisá, AdminPerfect lo duna konseho dirigí pa mehorá nan i hasi nan mas efisiente posibel. Nos konsehonan ta abarká entre otro:
Konseho finansiero
Konseho empresarial
Konseho di outomatisashon
Implementashon
Despues ku a inventarisá e prosesonan aktual i bo bai di akuerdo ku nos proposishon nobo, nos por kuminsá ku implementashon di e solushonnan adekuá pa bo organisashon.
Éksito
Nos meta ta pa traha huntu ku bo riba éksito di bo empresa.


text:
WILLEMSTAD- 5 di ougùstùs – Resientemente Ofisina di Turismo di Kòrsou (CTB) a partisipá na un Road Show interesante pa agentenan di biahe ku ta pertenesé na New Age. E asina yamá ‘New Age Road Show’ a keda organisá den e format di workshop pa duna entrenamentu riba téknikanan di benta spesífikamente pa e produkto turístiko di Kòrsou. E sekshonnan a tuma lugá na e siudatnan di Uberlândia, Uberaba, Franca i na Ribeirao Preto.
E ophetivo di e ‘road show’ tabata pa oumentá e kantidat di bishitante for di Brasil pa Kòrsou. CTB a probechá kada momentu durante di e workshopnan pa oumentá kuriosidat di e agentenan di biahe i den esaki duna algun tep èkstra i puntonan di atenshon ku por keda usá na momentu di bende Kòrsou komo destinashon. A duna presentashon di e akomodashonnan ku tin na Kòrsou, sitionan pa hasi kompra, a elaborá riba Kòrsou su bida nokturno, gastronomia, playanan i sitionan di buseo. E workshopnan a keda duná den un trayekto di 4 dia i a konta ku partisipashon di riba 250 persona entre nan mas ku 100 agente di biahe.


text:
Informashon pa:
Mayornan Boneiru
Ku e programa BES(t) 4 kids e kalidat i aksesibilidat di akohida di mucha i akohida pafó di skol mester drecha. Kiko esaki ta enserá konkretamente pa bo i bo yu? Lesa akibou e pregunta- i kontestanan nan mas komun.
E kalidat di akohida di mucha i akohida pafó di skol ta bira mihó. Kaminda ta posibel e tarifanan tambe lo baha pa hopi mayor.
Ta trahando di diferente manera na mehorashon di e kalidat. E personal ta haña training i ta pone eksigensianan pa e nivel di formashon. Ta drecha alohamentu i inspektornan ta supervisá si ta kumpli ku tur e eksigensianan di kalidat. Banda di esei tin mas atenshon pa idea- i preguntanan di mayornan. Asina por ehèmpel bo por puntra pa e plan pedagógiko i pa drenta un komishon di mayor pa haña mas partisipashon.
Intenshon ta pa den kurso di 2020 kaba baha e tarifanan. Si e kontribushon di mayor ta abou kaba, kisas lo bo ripará masha poko di esaki.
Ta traha estrecho ku e koordinadó riba e área di trabou di Sentro pa Hubentut i Famia. Aki bo por akudí pa konseho i sosten ora tin problema. Banda di esei tin tambe un supervisor ku ta kontrolá e organisashonnan di akohida di mucha.


text:
Duo di Beach Volleyball Masculino no a logra victoria
Comienso a cuminsa bon pero a laga e partido bai
E duo di Raibiently Mercalina y Brian Howell no a logra saca un victoria ayera den nan ultimo wega contra e duo di Merca aki na Buenos Aires, Argentina. Apesar cu na comienso di tur dos set nos hungadornan a wanta e wega bon tog na final nan ta laga bay. Den tur dos set Aruba tabata cabes cabes cu Merca, dado momento a hasta anota 5 punto tras di otro pa sera e gap, pero cada bes no por a wanta e wega. Mester bisa cu e blokeo di Aruba no tabata uno stabil unda e balanan a bin cu velocidad den direccion di Howell cu no por a wanta esakinan. Kizas e falta di keda concentra y keda hunga consistente y sin lubida e experencia tabata factornan cu a hunga un rol den tur wega. Aruba ta perde den dos set cu e scorenan di 21 – 15 y 21 – 13.
Apesar di no a logra victoria no tin duda cu den e duo Raibiently y Brian, Aruba su beach volleyball tin futuro. Pa e tiki tempo cu na tin hunto ta entrena y hunga y e hecho cu nan a clasifica pa e Weganan Olimpico Hubenil ta bisa tur cos di nan nivel. Aki dos aña nan lo ta mucho mas leu si nan keda hunto. Ambos hungador lo mester hunga mas torneo, mas weganan di fogeo, ect pa un mihor rendimento.
Pabien na Raibiently, Brain y coach Elmerlindo pa e prestacion na Buenos Aires.


text:
les di Sabbatskol
otro idioma
Les di sabbatskol kuartaal 3, aña 2022, Titula: Den e krisol ku Kristu
Les 9: Un Bida di Alabansa
Un Bida di Alabansa
Lesa pa e siman aki:
Fil. 4:4-7, , Hos. 5:13- 6:20, Salmo 145, Echonan 16:16-34, 2 Kron. 20:1-30.
TEKSTO PRINSIPAL:
"Keda semper kontentu den Señor! Mi ta ripití: Keda kontentu!" (Filipensenan 4:4).
sabbat, 20-08-2022
Semper ta fásil pa grita ku goso na Señor ora nos ta sinti goso. No ta asina fásil, sinembargo, ora kos ta malu, ora nos ta den e situashonnan di mas malu posibel, ora e krisol keinta. Tòg, e ta presisamente loke nos tin mester e ora ei-kisas mas ku nunka-alabá Dios, pasobra alabansa ta un medio pa yuda nos sostené fe.
Enbèrdat, alabansa por transformá asta nos sirkunstansianan di mas skur, kisas no den sentido ku e ta kambia e echonan rònt di nos, ma den sentido ku e por kambia nos, i esnan rònt di nos, di un forma ku ta yuda nos enfrentá desafio.
Alabansa ta fe den akshon. Kisas no semper e ta natural pa nos, pero ora nos praktiká alabansa pa asina e bira un partí natural di nos bida, e tin poder pa tantu kombertí komo konkistá.
Un Bista Riba e Siman: Kiko ta alabansa? Kon alabansa lo por ta un arma spiritual asina poderoso den sirkunstansia difísil? Kon alabansa por transformá nos i e situashon rònt di nos?
Studia e lès di e siman akí pa prepará pa Sabat, 27 di ougùstùs.
101


text:
Directora di Biblioteca Nacional sra Astrid Britten a expresa cu 2021 tabata un aña particular pa nan debi na e situacion di pandemia unda den 2021 ya por a cuminsa vacuna y tabata un punto positivo cu Biblioteca por a keda habri y con ta metiga e situacion.
Esaki ta momento ora un trahado test positivo pero e medidanan cu tabatin e.o tene distancia, uzo di tapa boca a yuda masha tanto cu Biblioteca Nacional por a sigui funciona full 2021, presentacion di buki no por a sigui debi cu ta hopi hende ta bin y a limita esakinan basta. Reunionnan tabata sigui via di internet no ta tur ora por a bin den un constelacion di tanto hende pareu.
Usuarionan tabata haci uso di Biblioteca Nacional. Algun scol a haci uso di lesnan online ta un minoria, tin biaha e infrastructura no ta duna cu por bay online manera ta desea. E parti di bay online tin su retonan y e uso di Biblioteca pa online no tabata otro hopi studiante a bin haci uso di esaki.
Sra Britten a duna di conoce cu Biblioteca Nacional Aruba tin un coopera cu Koninklijke Bibliotheek na Hulanda si un persona bira miembro bo tin e aseso na e servicionan unda tin aseso na Ebooks cu ta online y tog por mira cu e bukinan fisico ta sigui wordo usa y ta keda tin e demanda.
Hopi hende ainda kier tin un buki fisico den nan man cu nan por lesa mas miho. Momento cu bo bay online bo ta keda dependiente di tecnologia y ta keda dependiente si e servicio di internet ta stabiel.


text:
Minister Glenbert Croes: Formacion Social – SVT ta continua Februari 2020
Minister Glenbert Croes:
Formacion Social – SVT ta continua Februari 2020
Recientemente Minister Glenbert Croes a reuni cu Luitenant Kolonel Sr. van Beekhuizen riba entre otro e continuacion di SVT – Formacion Social specialmente pa nos hobennan. E proximo trayecto ta continua februari 2020 y por cuminsa inscribi di awor caba.
Inicialmente Formacion Social tabata concentra solamente riba hobennan cu no a termina un scol secundario y cu ta desea un di dos oportunidad real den bida. Den transcurso di tempo e mandatario a encontra cu tin basta hoben cu por ehempel tin diploma di MAVO pero cu asina mes no por haya trabou. Pues riba iniciativa di e mandatario y cu aprobacion di Luitenant Kolonel Sr. van Beekhuizen y Luitenant Sr. Kelly di Marina y Arumil respectivamente, pa 2020 e hobennan aki tambe por inscribi y pasa e proceso di transformacion personal den SVT. Y e hobennan cu tin un diploma secundario tin e oportunidad di por uni nan mes na Arumil asina cu nan caba cu e trayecto, semper y cuando ta cumpli cu tur e exigencia- y rekisitonan.
Conhuntamente cu Marina y Arumil ta trahando riba un trayecto di formacion social similar pero cu enfoke riba mucha muhe. Ora cu esaki ta asina leu lo haci e anuncio oficial den prensa.
Di awor caba por inscribi. Cantidad di participante ta limita. Acerca Jessica Ras di awor caba na number di telefon 522.5352 of via email info.formacionsocial@gmail.com.


text:
Manera ta conoci e situacion di coronavirus y anuncio di Gobierno net algun ora prome cu comedia a causa cu mester a pospone presentacion di e comedia riba dianan 13 y 14 di maart pa 8’or di anochi. Manera por corda, dia 13 di maart pa 3’or di atardi Gobierno a anuncia e medidanan di prevencion adicional relaciona cu presencia di dos caso di coronavirus na Aruba.
Cas di Cultura a opta pa tuma contacto cu promotor pa para e comedia mirando cu ta basta hende lo bini hunto den sala. Tur cos tabata cala caba, tur gasto ta cubri y ta presentacion so tabata. Cas di Cultura a dicidi di pone mesora dos fecha nobo pa e funcionnan tuma luga. A pone e fechanan di 30 di april, cu ta un diahuebs, y prome di mei cu ta un diabierna, Dia di Obrero cu ta un dia liber, pues al estilo di un fin di siman. Esnan cu tin nan ticket di dia 13 di maart lo bay e funcion di diahuebs, 30 di april, y esnan cu tin ticket di 14 di maart ta bay pa e funcion di prome di mei. Djis warda bo ticket bon y warda e fecha yega pa bo ta den Cas di Cultura y hari bay gol.
Promotornan ta spera cu tur hende compronde e situacion, ya cu e cancelacion no tabata den nan man.


text:
Aruba tin na e momento aki un idolo di deporte cu tin Reino Hulandes Aruba den su gara cu ta Xander Bogaerts shorstop di Boston red sox .pueblo tur e dia nan aki riba red social ta critica di con TeleAruba / Setar no ta pasa e wega nan door cu Xander ta den playoff , pero durante henter aña tur hende tawata keto paso no tawata tin un emocion grandi asina manera october playoff den MLB.
Awor cu tin razon dicon nos no ta balora nos deportista nan y deporte mas, ta cuminsa na ken ta na cabes di Telearuba y Setar 2 persona cu ta cifra so nan ta wak y no sa nada mas .Telearuba semper a hinca su mes den e cosnan grandi aki for di Tempo di e TeleAruba di antes y te ora Setar a cumpra TeleAruba over y a primiti cambio nan programacion mas local cultural y deporte lamentablemente cu awe pueblo no ta wak esaki.
Por corda ex minister Romero dilanti TeleAruba a primiti cu lo zorg pa tur wega di Xander pasa na TeleAruba nada a keda haci. MLB ta costa pa ful temporada 700 mil florin cu ta incera for di cuminsamento te final y cu Setar por duna extra inning channel nan, pero e ta hopi placa y cu ora a trece esaki na 2007 2008 Aruba tur cu tawata zundra critica no a sostene e proyecto aki comerciante nan local tampoco pero si ta comercialisa den nan luga pa hende bin wak e wega nan.
Gobierno su compaña nan di Utilidad cu por coopera semper ta tende mescos no tin budget awo ATA cu ta gana masha hopi placa y riba dje e propaganda cu Xander ta haci mester por cu ATA por cambia su manera di pensa y hinca placa hunto cu Setar y Utilidad cumpra e derechonan pa motiva nos hoben nan tambe traha campaña di conscientisacion riba diferente materia di importancia manera cuida medio ambiente cuida nos turismo usa awa y coriente cu inteligencia nos mester stop di wak deporte y oportunidad nan cu deporte ta duna nos como con cu ta y ki cu ta basta. Aruba merece miho pa deporte ta ora pa tur e compañanan di Gobeirno cu ta gana placa for di pueblo duna bek basta cu semper e mesun draaibook cu nunca nada por .
Aruba kier wak deporte di nos hende nan riba pantaya 3 canal di tv local mester por traha hunto den plan nacional pa pone deporte riba pantayanan di Television .


text:
Temporada di vakantie ta den porta y hopi di nos hendenan local ta preparando pa bay cu vakantie pronto of ta preparando pa ricibi famia y sernan keri for di exterior. Departamento di Aduana den su tarea Non-Fiscal ta encontra su mes hopi biaha cu personanan cu ta regresa Aruba cu productonan, mascota of mata cu tin mester di un permiso di importacion. Den caso aki Departamento di Aduana manera e autoridad cu ta controla y supervisa tur locual ta drenta of sali for di Aruba tin un “stop functie”. Esaki kiermen cu Aduana ta controla si tur locual drenta of sali for di nos país ta cumpli cu VGEM. Den cuadro di e tareanan VGEM Aduana ta estricto cu e siguiente articulonan cu ta drenta nos pais.
Productonan cu ta prohibi pa importa of cu mester di un permiso di importacion
Biaheronan mester ta conciente di e reglanan prescribi den diferente ley encuanto importacion of exportacion di mercancia of transportacion di mercancia for di Aruba cu ta rekeri un permiso y/of cu ta prohibi. Ehempel di mercancianan prohibi ta carni of preparacionnan traha di carni y droga.
Departamento di Aduana ta indica cu ta necesario pa informa tur e personanan cu ta biaha pa e paisnan den e region di Sur-of Central America (Venezuela, Colombia etc) pa tene cuenta cu e reglanan cu tin prescribi den e ley yama “Slacht en Keuringsverordening”. Den e ley menciona ta estrictamente prohibi pa importa carni of preparacionnan traha di carni manera “chorizo” cu ta bini for di Sur – y Central America ta prohibi pa drenta Aruba. Si tin personanan cu ta bini for di un pais di Sur- of Central America y ta trece e tipo di mercancia aki cune esaki tin como consequencia cu Departamenti di Aduana lo kita e mercancia y despues entrega esaki na Vetenaire Dienst cu lo destrui e mercancia aki.
Tin caso caminda personanan cu ta biaha y ta bolbe Aruba bek cu productonan cu mester di un permiso di importacion manera:
- Carni of productonan di carni
- Planta
- Remedi
- Aparatonan di telecommunicacion
- Animalnan
- Arma (di candela)
- Pesticida
- Productonan y substancianan kimiko
Entrepot y permiso di importacion
Den caso cu un biahero no por presenta e documentacion necesario pa cu e productonan ariba menciona e productonan aki lo wordo warda temporalmente den e entrepot di Departamento di Aduana te na momento cu e biahero por presenta cu domentonan, facturanan y permiso pa por importa e productonan aki. Pa cada dia cu e producto keda warda den entrepot lo cobra un tarifa “chikito”. Pa es motibo aki ta hopi importante pa e biahero por regel tur e permisonan necesario prome cu e biaha pa asina ora e yega Aruba bek e no experiencia inconveniencia.
Esaki ta conta tambe pa remedinan cumpra den exterior y pa cual ta conta cu mester di un permiso di importacion di Inspectie Geneesmiddelen. Departamento di Aduana lo “toets” si esaki tin derecho riba exoneracion di impuesto of mester paga impuesto.
Departamento di Aduana ta spera cu tur persona preparando pa biaha por tene cuenta cu e informacion aki pa asina por goza di un vakantie sin preocupacion. Tambe cu e yegada na Aruba den territorio Aduanero por bay mas suave posibel sin algun inconveniencia.
De caso cu tin cualkier pregunta encuanto e trabounan of rekisitonan di Aduana cu tin di haber cu e momento di sali for di Aruba manera e rekisitonan na momento di yega Aruba bek, por bishita nos website www.douane.aw of por tuma contacto via nos emailadres: info@douane.aw of yama nos na telefon 523-8888.


text:
Wabistraat – Diamars den oranan di anochi polis a bay cu urgencia Wabistraat situa na Ponton, unda cu lo tawata tin un explosion.
Dos unidad policial a yega e adres unda cu un dama lo tawata esun herida.
Agentenan na e sitio a topa cu e persona cu ta un hende muhe, y danki Dios a nota cu e ta ok.
Pues nan no por a mira nada visibel di herida, si e dam a bisa cu su man e ta sinti.
Mesora a cera e boter di gas, cual tawata hole bastante.
Pa tur siguridad a pidi pa brandweer y ambulance. Brandweer a haci su control pa mira si tur cos safe y Paramediconan a controla e muhe na e cas mes sin cu tawata mester bay cu ne Hospitaal.
Con e explosion mes a sosode no ta mucho duidelijk, tawata wordo papia cu ora e persona a yega su cas algo a explota.


text:
Wardakosta a bolbe interseptá kantidat grandi (400 kilo) di droga.
Djaluna mainta tempran, Wardakosta pa teritorio di Karibe Ulandes, a bolbe interseptá un gran kantidat di droga riba un “Go-fast”. E operador di radar di e Sentro di Reskate i Koordinashon di Wardakosta a detektá un embarkashon na kosta sùit di Kòrsou na altura di Cas Abou.
E avión Dash-8 di patruya di wardakosta i un boto Super Rhib ku a sali for di e punto di sosten na Kòrsou, a bai na e sitio pa mas investigashon. Ora nan a yega na e sitio, a bin topa un “Go-fast” sin tripulashon. Na bordo tabatain un kantidat grandi di droga. Despues di investigashon inisial a saka afó ku tabata trata di 15 paki grandi ku un total di 400 kilo di un supstansia paresido na kokaina. Kuerpo polisial a buska den bisindario pa mira si por haña e hendenan ku lo mester tabata na bordo di e “Go-fast, pero sin resultado satisfaktorio. A konfiská e boto i e 15 pakinan.


text:
ORANJESTAD – Aruba: Directie Volksgezondheid (DVG) a cuminsa cu’n campaña contra e sangura Aedes Aegypti cu ta transmiti Zika, Dengue y Chikungunya. E campaña aki ta pa conscientisa hendenan muhe na estado pa proteha nan embaraso contra Zika. E virus di Zika por wordo transmiti via e placenta pa e baby den bariga, y por ocasiona efecto grave riba desaroyo di e celebro di e baby, esta microcefalia. Transmision di e virus por tuma luga via di un picadura di sangura infecta cu e virus pero tambe via contacto sexual, pasobra e virus por keda 6 luna presente den semen di hende homber. A la bes tin cu tene cuenta cu si e pareha kier sali na estado of ta na estado caba pa busca informacion cerca nan dokter di cas, ginecologo of partera. Por lo tanto DVG ta conseha tur hende muhe na estado pa nan pareha haci uzo di condom pa proteha nan mes contra e virus di Zika.
Consehero medico di DVG, Dr. Maritza Ordoñez a indica cu microcefalia, tin su efecto negativo riba un famia. Microcefalia ta un enfermedad unda cabes di e baby ta mas chikito cu normal y esaki ta pa motibo di un retraso den desaroyo di e celebro di e baby. E retraso aki por tuma luga durante embaraso, pero tambe despues cu e baby a nace.
Algun complicacion cu’n baby cu nace cu microcefalia por haya ta:
- Epilepsia;
- Retraso den desaroyo, por ehempel problema pa papia;
- Menos capacidad pa siña y funciona;
- Problema cu movecion y ekilibrio;
- Problema pa come, entre otro dificultad pa guli;
- Perdida di oido;
- Problema di bista.
Pa e motibonan aki cu DVG ta conseha hendenan muhe na estado pa tuma precausionnan necesario pa asina evita di haya e virus di Zika. Problema di e virus di Zika ta cu di cada 5 hende infecta 4 no ta presenta ningun sintoma. Esaki ta nifica cu’n persona por tin Zika y no sa mes. Tambe pa hende muhe uza repelente contra sangura pa evita di wordo pica door di sangura cu ta transmiti e virus di Zika durante nan embaraso. Semper bisti paña cu tin pia y manga largo y evita di bay unda cu tin presencia di sangura.
Pa mas informacion tuma contact cu Departamento di Salud Publico na telefon 522-4200 of via nos pagina di Facebook.


text:
Pa medio di e Ley di Pensioen di viuda (o) y huerfano ta regla cu ora un di e casanan muri e viuda of viudo y e yiunan tin derecho riba un pensioen.
E suma di e pensioen ta depende di algun factor:
- E periodo cu ta registra na Censo;
- Cantidad di yiu;
- Edad di yiu(nan).
Banco di Seguro Social ta encarga cu tratamento di peticion di e pensioen di viuda (o) y huerfano y e pago. Pa por cobra pensioen di viuda(o) bo mester acudi personalmente na Banco di Seguro Social (SVb), Departamento di Pensioen.
Na momento cu bo acudi na Banco di Seguro Social (SVb), pa haci peticion pa pensioen di viuda(o), mester trece e siguiente documentonan:
- Un pasfoto;
- Number di cuenta di banco of un carchi di banco;
- Trouwboek;
- Cedula (obtenibel na Censo);
- Acta di fayecimento (obtenibel na Censo).
Un empleado di e Departamento di Pensioen di SVb lo duna bo asistencia ora di yena e formulario pa haci peticion pa pensioen di viuda(o).
Tene na cuenta cu por dura un tempo (maximalmente 4 luna) prome cu bo haya contesta.
Pa por cobra pensioen di huerfano(a) un mayor (viuda of viudo) mester acudi personalmente na Banco di Seguro Social (SVb), Departamento di Pensioen.
Si e mayornan di e huerfano(a)(nan) no ta na bida mas, esun cu a keda encarga cu e huerfano(a)(nan), mester acudi personalmente na Banco di Seguro Social. E persona aki mester trece un documento den cua ta menciona cu e ta esun cu ta responsabel pa e huerfano(a)(nan). E documento aki por ta un declaracion of decision di hues cu ta menciona cu e ta e voogd di e huerfano(a)(nan) of un documento di Voogdijraad.
Na momento cu bo acudi na Banco di Seguro Social (SVb), pa haci peticion pa pensioen di huerfano, mester trece tambe e siguiente documentonan:
- Un pasfoto di e huerfano(a)(nan);
- Number di cuenta di banco of un carchi di banco;
- Trouwboek;
- Cedula (obtenibel na Oficina di Censo y Registro Civil (Bureau Burgerlijke Stand en Bevolkingsregister);
- Acta di fayecimento (obtenibel na Oficina di Censo y Registro Civil (Bureau Burgerlijke Stand en Bevolkingsregister).
Un empleado di e Departamento di Pensioen di SVB lo yuda bo ora di yena e formulario pa haci peticion pa pensioen di huerfano.
Tene na cuenta cu por dura un tempo (maximalmente 4 luna) prome cu bo haya contesta riba e peticion.
Pa mas informacion por tuma contacto cu Banco di Seguro Social, Departamento di Pensioen den Vondellaan.


text:
ORANJESTAD – Desde inicio di proyecto Green Corridor bou guia di ODINSA, ing. Carlos Zubietta ta e persona encarga pa supervisa e trabou di e proyecto na Aruba. Awo ta den e etapa final di culminacion di e trabou, asfaltando e brug nobo di Balashi. E proyecto grandi aki por a cana un bon caminda danki na e bon cooperacion y asistencia cu semper a haya di expertonan di DOW y apoyo di Prome Minister Mike Eman y Minister di Infrastructura Benny Sevinger, Ingeniero Zubietta a comenta na momento cu a cuminsa asfalta e caminda cu ta pasa riba brug.
Manera trabou ta moviendo, e ta kere cu denter di poco ta haci e testnan necesario riba e brug pa despues entrega e trabou aki na Gobierno den luna di augustus. Na momento cu esaki tuma luga, e area rond di e brug tambe ta wordo embeyeci, manera a wordo palabra. Despues ta sigui cu e parti di e brug bieu (esun cu ta den uzo awo) cu ta wordo converti den un Linear Park pa entretenimento familiar. Di otro banda ya caba a cuminsa cu e proyecto di refosteracion di e parti di mangrovenan. Tin un palabracion pa planta riba henter e proyecto 4600 mata. No ta tarda mucho mas cu ta cuminsa cu plantacion di mata riba henter e ruta di Pos Chiquito y esun di fietspad riba Green Corridor.
Ingeniero Zubietta a bisa di ta sinti un orguyo grandi di ta envolvi den e proyecto di Green Corridor. E proyecto aki, el a bisa, desde inicio tabata un reto grandi y “e ta un orguyo tanto personal como di e empresa di por a participa y hib’e na su final. E cambio cu a wordo logra ta algo importante y poco poco e ciudadano ta realisa e importancia pa tin e proyecto aki pa beneficio di comunidad, tanto automobilistanan como e habitantenan cu por disfruta di e areanan di recreacion, manera e parkenan y areanan pa cana.”


text:
Tin algun funshon kreá pa lei un 200 pa 300 aña pasá ku awendia no ta èksistí mas. Algun di nan a kapta mi atenshon.
Den Aanspreker
E aanspreker su tarea tabata anunsiá morto, prepará entiero, kompañá e defuntu i su sernan kerí na graf i kobra famia e gastunan. E tabata obligá na sirbi: “alle blanke ingezetenen en vreemdelingen van den Christelijken godsdienst zonder onderscheid van geloofsbelijdenis, zoomede negers en lieden van de kleur die tot de Protestantsche gemeenten behooren..”Su tarea no tur biaha tabata fásil prinsipalmente ora tin dalmentu di beter. Tambe e sa hań’é ku problema ora esnan responsabel pa enterá e kaha di morto (doodgravers, un funshon mará den lei) ta burachi. Het vaderland: staat-en letterkundig nieuwsblad di 13 mei 1928 ta mèldu ku na un entiero na Kòrsou, kuater (4) doodgravers bou di nan awa i pleitando ku otro a saka e kaha di morto for di kitoki, i ora nan a yega e graf kònòpi a kuminsá yobe loke a pone e kaha kai aparatosamente den e buraku. Segun e korant na final e aanspreker ta bisa: Namens de familie, dankt het stoffelijk overschot voor de bewezen eer.”
Den Stadsomroeper
Stadsomroeper tabatin un tarea importante di difundí informashon den un era sin korant i ku hopi analfabeta. Un tarea partikular di dje tabata pa anunsiá rònt den Punda, Pietermaai, Skalo i Otrobanda ocho (8) dia promé ku un barku bandoná nos haf, nòmber di tur residente i estranhero ku a keda mas ku un luna Kòrsou ku ta riba lista di pasahero. Tabata hasi esaki pa alertá esnan ku tabatin un ke otro pago di risibí di esnan ku ta bandoná nos isla.
Den Rooimeester
Rooimeester tabatin e tarea importante di tene rooinan limpi i aksesibel di kas, pantazje i terenonan den nos pais. E delaster menshon públiko di un rooimeester tabata na 1944 na Boneiru, esta Adelberto Esteban Booi. E mesun Booi ku despues ta drenta polítika, traishoná Dòktor i pone ku e no por a firma Staüt na 1954. (https://alexdavidrosaria.wordpress.com/2021/12/03/traishon-politiko-booi-ta-punela-doktor-den-lomba-na-1954/)
Den Onderschout
Konforme un lei di 1822, e onderschout mester a sali kana tur dia 7:30 am den Punda pa wak pa na tur momentu bendedónan di artíkulo riba kaya ta laga un pasashi liber pa peaton kana. E tabata outorisá pa despues di dos atvertensia konfiská tur artikulo di benta di esanan ku no ta tene nan mes na lei. Tambe e mester a sòru ku “dienaars” (pretu) ku ta riba kaya no trata suidadanonan, prinsipalmente suidadanonan blanku ku mal manera.
Willemstad, Kòrsou
Fuente: Archivo Nashonal


text:
Riba 16 di juni, ta celebra dia mundial di Turtuga di lama. Directie Natuur en Milieu ta tuma un rato awe pa dirigi nan atencion riba e bestia di lama aki y trece dilanti e retonan cu nan ta enfrenta pa sobrevivi. Ta trata di e problematica di plastic. E ta un topico di sumo importancia considerando cu e ta e motibo principal di morto di e turtuga di lama. Plastic ta e causante di hopi problema den e bida marino en general.
Ta calcula cu si mundo continua cu e consumo excesivo di plastic, aki 30 aña lo tin mas plastic den lama cu pisca. Cu esey tambe e bunita turtuganan di lama lo disparce na gran cantidad. Nos tur a yega di wak videonan riba medianan social cu a haci un impacto grandi riba nos sentimentonan. Ainda nos ta corda con a haya un turtuga cu un pijp (straw) pega den su nanishi. Esaki no solamente mester a impacta nos sentimento, pero tambe mester a pone nos tuma pasonan pa trece e cambionan necesario pa stop cu uzo di productonan di plastic; productonan desechabel.
Den cuadro di e Dia di Turtuga, DNM kier pone un luz special riba e 6 especie di turtuga di lama cu ta bishita nos lama den Caribe y cu algun di nan ta bin pone webo riba nos beachnan. Ta trata di e especienan protegi pa leynan local. Nan ta: caret (Eretmochelys imbricata), cawama (Caretta caretta), tortuga blanco (Chelonian mydas), driekiel (Dermochelys coriacea), Kemp’s Ridley (Lepidochelys kempii) y e Olive Green turtle (Lepidochelys olivacea).
Tur e 6 sortonan aki ta aparece riba e lista di ley di protecion inheemse flora en fauna.
Nos ta presenta algun caracteristico di nos turtuganan:
- Turtuga NO tin djente y nan kaak ta traha di e mesun componente cu huña (keratin. Esaki ta fit riba e schedul mescos cu djente falso.
- Ta calcula cu no mas cu 1 den 1000 webo di Turtuga di lama lo sobrevivi y yega na bira un adulto.
- Turtuganan tin un afinacion pa cuminda cu e color cora, oranje y geel. Esaki ta haci cu nan ta bira curioso y ta cuminsa investiga cuminda di e colornan ey. P’e motibo ey, nan ta core peliger ora di bay explora y topa cu plastic en bes di cuminda.
- Turtuganan femenino ta bolbe bek na e mesun beach na unda nan a nace. Nan ta masha sensitivo y tin un abilidad increibel di nabega distancianan masha largo. E distancia mas grandi cu a yega di registra di un driekiel femenino ta 13,000 miya pa 647 dia. El a landa for di Indonesia pa West Coast di Merca.
Awe riba nan dia, ban nos tur contribui y haci un pida beach limpi. Haci’e liber di plastic. E organisacion TurtugAruba ta haci un trabou magnifico. No solamente e conscientisacion di e especienan aki sino tambe accionnan di limpiesa di beachnan prome cu e temporada cu nan ta bin pone webo. DNM ta invita cada un di nos pa bira mas activo den nos comunidad. Bira un boluntario tambe di e organisacion aki p’asina bo tambe yuda conserva y proteha e turtuganan cu ta bini Aruba. Felis Dia Mundial di Tortuganan di lama.


text:
KRALENDIJK – Na 2021 tresshen persona mas a bini Karibe Hulandes pa establesé nan mes akinan kontrali na loke CBS a asumí. Aproksimádamente 91 porshento di e imigrantenan Hulandes Europeo ku a nase akinan ta bai bèk atrobe.
Pa imigrantenan di Aruba, Kòrsou i Sint Maarten esei ta 66 porshento i mas ku tres kuart di e imigrantenan di e otro paisnan aki tambe ta bai bèk.
Meskos ku den e pronóstikonan anterior for di 2050 ta sali for di un saldo di imigrashon di sero, pues anualmente lo tin mésun tantu imigrante komo emigrante. Entre 2030 i 2050 a asumí ku e saldo ta baha gradualmente te sero, segun CBS.


text:
Dialuna anochi na e t-weg di Primavera pabou di Arubus ta sosode un accidente entre un nissan march y un suzuki ciara, debi cu e chauffeur di e march no a duna preferencia. Debi na e impacto un persona femenino a resulta levemente herida. Polis di trafico tabata presente pa tuma dato, y personal di ambulance a acudi na e sitio pa atende cu e victima. Daño material tabata considerabel y roadservice a keda encarga pa atende cu e accidente.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
WILLEMSTAD- 9 di febrüari 2015– Despues ku na desèmber 2014 a anunsiá ofisialmente e proyekto Desaroyo Kosta Marie Pampoen mediante desvelo di un bòrchi ku deskripshon di e proyekto, awor a tuma lugá otro paso importante mas kual ta firmamentu di e kontrato di maneho di ehekushon di e proyekto. Firmamentu di e kontrato a tuma lugá den presensia di Minister Palm, enkargá ku Desaroyo Ekonómiko.
E proyekto Desaroyo Kosta Marie Pampoen ta enserá ku ta bai desaroyá henter e aria di e playa di Marie Pampoen for di e pier te ku e kancha deportivo, esaki sigur lo hasi e playa mas atraktivo pa nos hendenan lokal pero tambe nos bishitantenan. E kompania ku despues di un proseso di selekshon a keda enkargá ku maneho di ehekushon di e proyekto ta Heren2 Caribbean B.V. E kompania Heren2 Caribbean B.V. lo bai fórmula un masterplan pa e aria i lo mester kordiná ehekushon di e plan aki. Ku firmamentu di e kontrato por bisa ku a dal otro stap importante pa riba korto plaso e trabounan den kuadro di desaroyo di e kosta na Marie Pampoen por start.


text:
Komunikado
Presidente di Parlamento ta sera konosí ku SER
Willemstad, 22 di òktober 2021 – Presidente di Parlamento señora Charetti America-Francisca (MFK) a hasi awe mainta un bishita di kortesia na Konseho Sosial Ekonómiko (SER) kaminda e la haña un splikashon riba e trabou di e órgano di konseho i konsulta tripartit aki. Durante e enkuentro ku e presidente den funshon i algun miembro di e konseho, a elaborá riba e ròl di SER den konsehá riba proyektonan di inisiativa di lei, prosedente di parlamento. Riba e foto, di robes pa drechi: direktor i sekretario general di SER sr. R. Henriquez, presidente di SER den funshon sr. J. Jacobs, presidente di parlamento sra. C. America-Francisca i griffier di parlamento sr. Silvin Cijntje


text:
James Finies
Presidente
i kordinado Fundashon Nos Ke Boneiru Bek
Pueblo di Boneiru
a wordu inkorpora i integra den estado
Hulandes sin su aotorisashon legal kual mester tabata un eskoho i desishon di e
pueblo liber i konsiente di tur
konsekwensia previo di su eskoho, i for
di despues di 10-10-10 a drenta un epoka di divishon i inseguridat ku nunka
prome no tabata e kaso.
E desunion i
divishon aki huntu ku tur kambionan ku a wordu i kada dia di nobo ta wordu
desidi i ta traha ley pa e pueblo Boneriano pa e gobiernu di Hulanda situa na
Den Haag i kaminda ku e pueblo su bos ku ta su poder demokratiko a wordu
neutralisa a krea un situashon di desesperashon i sin salida pa e pueblo.
Nos a
splika i roga na politikonan ku a soru pa e divishon aki ku ta ‘union” ta
e solushon i pa kuminsa e kaminda di rekonsiliashon di e pueblo i restorashon
di e pueblo su derechonan historikamente hereda i atkeri pa por duna e pueblo ku ta desampara un
speransa nobo.
Nos Rei nobo
Willem Alexander a bini, a skucha, i a komprende e situashon ku su pueblo di su
Reino ta konfrontando a priminti di lo juda i a duna e pueblo un speransa nobo.
Despues di
esaki gobiernu di Hulanda a kumpli ku
promesa di Rei i resien a deklara ofisialmente ku “ ku nan ta respeta nos
pueblo su derecho di autodeterminsahon konforme reglanan di Nashonan Uni i awor
nos mes por bai referendum i hasi un eskoho estatal nobo den Reino i nan lo
respete i ku nan tin deber di juda nos i ku nan lo renegosha ku nos den kuadro
di ley internashonal di igualdat, rasonabilidat, integridat i buena fe”
25 di februari
Konseho Insular a uni den e moshon i desishon den su totalidat i unaninamente tur
miembro a bai akuerdo ku lo mester tene un referendum pa por trese pas i
trankilidat bek den e pueblo Boneriano i esaki a wordu ratifika
ofisialmente atrobe unaninamente pa tur
miembro di raad riba 1 april instalando e komishon pa duna un konseho
prinsipalmente na e uniko puntu di diskushon o desakuerdo ku tabatin pa sea
tene e referendum prome ku elekshon o despues di evaluashon.
E pueblo
Boneriano a sinti un alivio i a rebiba nan speransa pa un solushon pronto pa
por duna e pueblo e oportunidat pa eherse su
derecho di disidi su mes riba su
futuro kual ta su responsabilidat i su desishon. E union i kaminda di
rekonsialshon a habri di nobo i un futuro briiante mirando ku Hulanda lo juda i
kopera ku deseo di e pueblo a kuminsa bira realidat.
E reunion di konseho
insular siman pasa 6 mei kaminda e komishon, konsisitiendo entre otro di tres(3)
eksperto legal e duna nan konseho “awor o nunka” riba e mandato di konseho
insular riba e pregunta prinispal ki dia
lo tene e referendum sea prome ku
elekshon o despues di evaluashon a wordu desaproba i silensia sin ningun
pregunta o remarke riba e puntu di desakuerdo kual ta e momentu adekua pa tene
e referendum sea prome ku elekshon o despues di evaluashon. Niun solo momentu
so e diskushon o pregunta o moshon pa ku esaki no tabata na diskushon.
I koalishon a disidi na final den un votashon
pa para e proseso i asina para e referendum i a bira lomba pa e pueblo i traishona
e pueblo ku a konfia den su representanten ku nan deber ta di proteha e pueblo i su derechonan i a bolbe
kita e speransa di e pueblo ku a kuminsa sinti i kere ku e solushon tabata na
kaminda i ta kibra e proseso di union i rekonsiliashon ku a kuminsa kue forma i
a bolbe dividi e pueblo un biaha mas i awor e pueblo a bolbe kai den un estado
di desesperashon i ta insierto di su futuro i ta riska di entrega nos pueblo su
futuro den man di otronan.
Un jamada ta bai
un biaha mas na direkshon di nos miembronan di konseho insular pa por
rekonsidera nan posishon i tene kuenta ku nan a wordu skohe pa sali na defensa
di nos pueblo i su derechonan i no lo kontrali i no por entrega esakinan bek
sin autorisashon di e pueblo. Mester
tene debidamente kuenta ku e rogamentu i sklamashon di e pueblo pa debolbe
esakinan bek si no ta duna e pueblo tambe e derecho di por eksigihi su
derechonnan bek di kualke otro
forma kual nos no ta spera ku lo mester
ta e kaso si miembronan di nos konseho insular tene kuenta ku ley i nan
konsenshi i aktua konforme esey.


text:
Kralendijk – Djárason, 2 di yüni, Kuerpo di Bombero Hulanda Karibense (BKCN) a pone atenshon na e aniversario di 20 aña di kuater di su trahadónan. Albertico Rosaria, Xedro Wever i Jairo Cornelis, tur a kumpli 20 aña di servisio na brantwer Boneiru riba promé di yüni. Nadyr Francees a alkansá e hubileo aki kaba for di promé di mei di e aña aki. Komo ku dor di e medidanan di corona, un selebrashon festivo no tabata posibel anteriormente, a duna tur e kuater koleganan atenshon pareu den e kazèrne di brantwer na Kralendijk. Otorgamentu en realidat di medaya i festividatnan lo tuma lugá mas lat den e aña aki. BKCN ta gradisí e kuater koleganan pa nan empeño pa aña nan largu.
Lesa tambe:
- Kuater grupo di mucha a sali pa Paraguay pa kompetí den Consejo Sudamericano de Deporte Consude
- Solamente por pasa angua kontra Korona ku sita
- Gang di arte: un trayekto artístiko pa hobennan lokal
- CBS: porsentahe di poblashon di Boneiru ku ta bou di e nivel di pobresa nashonal ta birando ménos
- Despues di un búskeda polis i wardakosta a haña dos persona di edat ku tabata perdí


text:
ORANJESTAD,Aruba
Durante reunion publico diaranson parlamentario Alan Howell a haci dos peticion special na
Minister di Asuntonan Social pa yuda esnan den mas necesidad. E prome tabata pa ‘unblock’ tur
onderstand y bijstand y e di dos tabata pa elimina e boet riba bijsjtand y onderstand.
E mandatario tabata hopi habri pa e dos peticionnan special aki y a indica cu pa loke ta e
unblock, practicamente tur a wordo unblock caba, mientras cu pa e di dos el lo bay haci esaki
tambe.
Pa Howell nos hendenan di menos recurso mester haya e atencion necesario tambe y ta comparti
e posicion di Minister Croes, kende a indica cu si entidadnan financiero ta dunando un periodo di
gracia, esnan cu ta haya onderstand of bijstand tambe merece e periodo aki. “Esnan di menos
recurso ta hopi suseptibel na e momentonan aki y merece tur e ayudo cu por brindanan”, Alan
Howell a duna di conoce.
Finalisando el a gradici Minister Croes pa a scucha y haci caso di su peticion.


text: ORANJESTAD: Dialuna mainta Minister Endy Croes a habri container cu a yega Aruba cu diferente materialnan deportivo segunda mano den bon condicion. Stichting Sports for Children di Hulanda ta busca e materialnan deportivo y den nan contacto estrecho cu Sport for Youth Foundation di Aruba a organisa e proyecto aki. Hunto e dos fundacionnan aki ta busca e materialnan di scolnan y luganan deportivo na Hulanda. Nan ta trecenan Aruba unda Sport for Youth Foundation tin un lista na unda nan lo entrega e materialnan. Durante e siman aki ta repartinan na diferente scolnan cu a “sign up” pa e programa. Minister Endy Croes a expresa cu e ta sigur un bunita gesto. E mandatario di Deporte a sigui bisa como Gobierno nos ta sostene tipo di proyecto di intercambio. Cu sigur lo yuda diferente scol pa e alumnonan tin materialnan deportivo pa por practica deporte. Pa finalisa Minister Endy Croes ta gradici Sport For Youth Foundation como tambe Sports For Children di Hulanda. Nos a compronde cu final di luna di november cuminsamento di december un otro contrainer ta yegando unda cu nos ta duna nos aporte un biaha mas. Hunto nos ta logra!


text:
Segun resumen diario di ayera di Departamento di Salubridad Publico (DVG) relaciona cu pandemia di Covid-19, ayera a registra un morto mas pa e malesa, loke a hiba e total di fayecido pa Covid-19 na Aruba na 51.
DVG a informa cu ayera tabatin 20 persona a recupera. Ademas a registra un total di 28 caso nobo di Covid-19. Di esakinan, 26 ta residente y dos no ta residente. A realisa un total di 606 test na varios localidad na Aruba, incluyendo laboratorio di hospital, laboratorionan priva, y aeropuerto. E tasa di positividad (âpositivity rateâ) entre residentenan a keda na 18% ayera.
Ademas e cantidad di caso activo a alcansa 535.
Di su banda, hospital Dr. Horacio Oduber a informa cu tin un total di 14 persona interna. Di esakinan, 8 ta interna den Unidad di Cuido Intensivo, mientras 6 ta isola riba unidad general di covid.


text:
Pa medio di esaki famia kier a gradici tur esnan
cu na un manera of otro a duna nos sosten, consuelo y forsa durante e tempo dificil cu e fayecimento y entiero
di nos defunto stima:
Maria Eliza Koolman-Martijn
“Mama Keta”, “Maria di Maracucho”
Boso muestra di atencion ta di hopi aprecio y un gran sosten pa nos. Un danki na un y tur cu a manda carchi, krans, whatsapp, email y a hasi yamada nan telefonico.
Nos kier gradici Cas Cristelle pa e cuido duna na Mama Keta e ultimo 5 lunanan durante su enfermedad.
En especialmente esnan cu a sostene famia y a percura pa bishite y conpañe den e momentonan dificil aki.
Boso muestra di atenshon tabata un gran consuelo pa nos.
Na mes momento nos ta invita famia, bisiña-, amigo- y conocirnan pa compaña nos na 3 Santo Sacrificio di Misa:
Diabierna 25 nov 2022 pa 7 pm Capilla Sta Famia
diasabra 26 nov 2022, pa 7 pm misa Sagrado Curazon Savaneta
diadomingo 27 nov 2022, pa 8 AM na Capilla Sta Famia Pos Chikito
Boso presencia ta altamente aprecia.


text:
Mesun profesionalnan encarga cu presupuesto di TPEF ta esnan encarga cu negociasionnan pa cu landspakket y COHO
Dialuna den parlamento a trata e presupuesto cu a drenta basta laat di TPEF. Ya prome cu tratamento, fraccion MEP a haci diferente pregunta na Minister di Turismo ariba e rason di e tardansa y Minister di Tursimo por a contesta y splica su mes den e transcurso debidamente.
No tawata e intencion ningun momento pa e prespuesto TPEF yega laat Parlamento, e motibo pa esaki tawata valido y bon splica den e disertacion di e minister. Aruba como pais, tin un team di profesionalnan cu tin di percura pa hopi di e asuntonan di gobierno, entre otro finansas y legislacion pa menciona algun. Netamente esaki a haci dificil cu por a entrega TPEF na tempo. Gobierno y su profesionalnan mester a atende entre otro presupuesto cu ta e ley di mas grandi di Pais Aruba, pero tambe e negosacionnan di Landspakket y COHO cu ta aspectonan huridico complica unda e team mester a asesora gobierno aden. Esakinan tawata tin prioridad pa por finalisa negosacionnan cu Hulanda y pa despues traha y logra pa na augustus entrega TPEF na parlamento.
Tin di remarca si cu esnan responsabel di parti di TPEF a percura pa haci nan parti y persisti pa termina e ley di cual tin di duna nan credito sin duda algun. Por pasa cu bo por constata retraso ariba un presupuesto. Den e caso aki lo tin di aplica ley di comptabilidad articulo 11 den su contexto completo. E articulo ta duna e autorisacion previo pa den debido circunstancia imprevisto haci uso di e presupuesto. Di acuerdo cu articulo 11 e minister en cuestion por, pa cubri e gastonan di e departamento den e periodo cu e ley no a wordo aproba ainda, usa e presupuesto cada kwartal similar na e gastonan di e aña anterior. Den e caso aki lo ta 2019 e ora.
Tur e gastonan cu e presupuesto 2020 y 2021 a conoce tawata gastonan regular y esencial cu ta ripiti anualmente cu ya caba ta estableci den e presupuesto di e aña anterior pues no ta gastonan nobo cu a wordo agrega. Un di nan ta e gasto di mantenimento y limpiesa cu TPEF ta encarga cu nan. Nos ta haya cu e gastonan cubri ta na nan lugar pasobra a garantisa pago di salario di tata y mamanan di famia den tempo di pandemia y ningun momento no a sobrepasa ni a usa e presupuesto pa nada diferente na esakinan. Apesar cu AVP hunto cu ACCION 21 y MAS kier a hiba e debate den skina di corupcion y desconfiansa den e minister, ley mes a indica na nan cu ta un politica barata y bou nivel cu no mester wordo purba den parlamento. Pueblo por ta sigur cu Fraccion di MEP ta traha serio, ta haci pregunta al caso, ta cuestiona y ta percura pa ley no wordo kibra sino atendi debidamente.


text:
Pisina di S.D.K. ta den fase final.
Despues di lunan di trabou duru, a kuminsá ku e fase final pa yena e pisina na Sentro Deportivo Kòrsou ku awa (SDK). Pa yena e pisina, den kuá ta bai 2.500 küp (m3) (esaki ta 2.500.000 liter), tin mester di kasi 25 dia pa lag’e yena kompletu. Ora esaki ta kla, porfin e or’ei alumnonan di skol lo por usa e fasilidat atrobe. Despues di un inspekshon rigoroso na e pisina aña pasá, mester a saka esaki for di sirkulashon i hasi kambionan struktural. Dia 5 di novèmber aña pasá outoridatnan polisial riba òrdu di G.G.D. a laga será e pisina definitivamente. Ya for for di òktober G.G.D a ordená pa será e pisina. Mester a saka tur e awa for di e pisina i laga limpia e baki por kompletu. Ademas mester a hasi algun ahuste mas. A tene kuenta ku tantu e parti higiéniko komo aspekto di kambio. Awor, praktikamente un aña despues, e pisina ta bai ta habrí atrobe pa eventonan akuátiko.


text:
Diamara mainta a drenta informe di cu tin un persona drumi riba un colchon den e mondi bao di un mata dilnti He’s Supermarket na Monserat, mesora a dirigi un patruya na e sitio
Na yegada di e patruya a bin compronde cu aki ta trata di e choller F. cu tabata keda Banda di waf na Oranjestad pero ultimo dianan aki a bin keda cerca su famia na Bermudezstraat. Ultimamente polis a bin ta haya asistencianan p’e y awe no tabata un excepcion, atrobe ela pleita cu subfamia y pa e no bay sera ela bay dal su drumi eynan. Polis a core cun’e for di e sitio.


text:
Ocho morto den atentado na Nigeria.
Dos eksploshon ku a tuma lugá djasabra, den e siudat nigeriano Maiduguru, a kosta bida di sigur ocho persona. E atentadonan probablemente ta trabou di Boko Haram, segun e agensia di notisia AP. E promé atentado tabata na un kampamentu di refugiado den e siudat. Un testigu a deklará ku dos terorista siusidio tabata purba drenta e kampamentu kaminda tin 16.000 refugiado ta biba.
E di dos atentado a tuma lugá mei ora despues, masoménos un kilometer mas leu. Un baiskel taksi ku dos hende ariba a eksplotá. Despues di un periodo basta trankil, pero relativamente kòrtiku pa motibu di disturbio tokante liderasgo den e organisashon di Boko Haram, atrobe e organisashon kuminsá ku su atakenan. Boko Haram ta aktivo prinsipalmente den e part nort ost di Nigeria. Maiduguru, ku tin aproksimadamente un mion di habitante, ta keda den e área ei.


text:
Dialuna durante dia La Poderosa, Carolina a presenta dilanti Corte relaciona cu su detencion. E ta e dama conoci pa patruya 37. Carolina tabata compaña pa su amiga cu tabata hunto cune, personal di GNC a hibanan pa presenta dilanti Hues Comisario y of Fiscal. Manera cu el a sali for di e van e tabata grita SALI LIBRE.
Carolina a keda deteni na Airport na momento cu e tabata cla pa sali for di Aruba, pero e tabata bayendo pa otro destinacion. Segun hues comisario e detencion na airport y e encarcelacion no tabata hustifica pero e ordo pa expulsanan si a keda vigente, e detencion ta onrechtmatig. Esaki ta haci cu La Poderosa no lo keda deteni mas, cera den un cel na Guarda nos Costa, y cu esaki e cu su amiga lo keda Expulsa for di nos isla.


text:
ULTIMO ORA.
BONEIRU.
E DI 3 SOSPECHOSO DEN E KASO ALAPAHA A KEDA DETENE AWE MAINTA.
Awe mainta e team investigativo den e kaso alapaha kual ta e kaso di asesinato ku a tuma luga aki na Boneiru dia 1 maart 2017 e team di recherche a bai na e sitio kaminda e prison nobo ta wordu konstrui na lagun kaminda a detene e homber di insial J.S. relashona ku e kaso aki.
E sospechoso a keda detene y e investigashon ta kanando zeta segun e informashon ku nos tin di fuente hopi yega na e investigashon.
Te ku awor aki tin 3 sospechoso detene den e kaso aki.
Tin 2 testigu tambe ku a keda sekuestra dor di wes komisario.
Investigashon ta den full swing.
FUENTE: AIMED AYUBI.


text:
Segun e rapport Caribbean Investment Climate Index (CICI) cu Economisch Bureau Amsterdam (EBA) a publica e aña aki, Aruba ta sigui lidera e ranking den Caribe cu e clima di inversion mas atractivo y Corsou tambe ta posiciona halto den e ranking aki. Esaki ta a pesar di e hecho cu ambos isla a wordo afecta hopi mas fuerte pa e crisis di COVID-19 cu mayoria di e otro islanan den Caribe.
Na 2021 EBA a publica e rapport CICI pa prome biaha. E CICI publica na 2021 a cubri aña 2019 prome cu e brote di e pandemia di COVID-19. Un aña despues, EBA a publica e CICI nobo cu ta tene cuenta cu e efectonan di e crisis di COVID-19 den e clima di inversion. Debi na e falta di disponibilidad di data, e indice no por wordo determina pa Sint Maarten.
E documento ta splica cu CICI ta midi con atractivo e clima di inversion ta na e paisnan di region di Caribe. E ta remarca cu ta importante pa atrae inversionistanan stranhero debi na e escala chikito di mayoria di economianan, e falta di acceso na capital internacional y e dependencia riba importacion di hopi di e paisnan den Caribe.
E indice ta consisti di 16 pais y ta componi pa 18 indicador institucional, economico y financiero cu por haci cu un pais ta mas atractivo pa inversionistanan stranhero. Un puntuacion mas halto di CICI ta refleha un miho clima di inversion. Algun ehempel di indicadornan ta: estado di derecho, apertura di e economia, tarifa di interes, debe publico y participacion laboral, entre otro.
E region Caribense a wordo golpia duro pa e crisis di COVID-19. Hopi pais di e region incluyendo Aruba, Corsou y Sint Maarten, ta depende di turismo como pilar economico, cu a keda paralisa casi completamente na 2020. Di e paisnan cu ta integra CICI, e reduccion promedio di e Producto Interno Bruto (GDP) real na 2020 tabata 12.8%.
Den comparacion, e economia Hulandes tabatin un reduccion di 3.8% na 2020. Aruba y Corsou a wordo afecta mas fuerte pa e crisis di COVID-19 cu e otro paisnan di Caribe.
E rapport CICI di 2022 ta aborda añanan 2020 y 2021 y e efectonan di COVID-19. Na tur e paisnan, cu excepcion di Puerto Rico y Trinidad & Tobago, e clima di inversion a mira un deterioro pa motibo di e pandemia. E rapport ta demostra cu Aruba ainda tin e clima di inversion mas atractivo, a pesar di e golpi fuerte cu e isla a ricibi pa motibo di COVID-19.
E puntuacion CICI di Corsou tambe a cay como resultado di e pandemia. Sinembargo e clima di inversion ta mas atractivo compara cu varios di e otro paisnan den region debi na su institucionnan solido. Corsou ta na di cuater luga den e ranking.
Segun e documento, Puerto Rico y Trinidad & Tobago ta e unico paisnan cu nan puntuacion CICI no a cay. E pandemia tabatin un impacto relativamente chikito riba e economia y ambos pais a logra un crecemento economico negativo e añanan prome cu e pandemia a cuminsa. Nan crecemento apenas a wordo afecta pa e pandemia.
Pa loke ta trata e desaroyo di e clima di inversion, na 2022 esaki ta relaciona na e medidanan den cual e paisnan por recupera economicamente di e efectonan di e pandemia. Varios pais, incluyendo Aruba, a mustra un recuperacion economico fuerte na 2021 como resultado di un aumento significativo di turismo compara cu 2020. Sinembargo, e desaroyo di turismo ta permanece incierto despues di e crisis di e pandemia. Ademas ta existi e incertidumbre pa e aumento di inflacion riba nivel mundial y e guera na Ucrania.
E tarifa di interes tambe por representa un menasa serio pa e clima di inversion. Segun CICI ta señala, ta importante pa Aruba y Corsou reduci gradualmente e debe publico. Cu e aumento di e tarifa di interes, e desplazamento di inversion publico lo aumenta, manera por ehempel den educacion y infrastructura. Esaki mientras ta exigi un necesidad di inversionnan den ambos area.
Adicionalmente, e documento a subraya, mester acelera e ritmo di e reformanan economico den e contexto di e landspakketnan y e agendanan di implementacion. E ta agrega cu na Corsou, y den medida mas chikito na Aruba, tin un buraco grandi di produccion y un potencial economico sin explota. Pa cambia e rumbo economico, mester acelera e ritmo di implementacion di e reformanan. E prioridad y conexion di e diferente reforma- y medidanan ta esencial den e aspecto aki.
Por ultimo e rapport ta destaca cu e disponibilidad di data di Aruba, Corsou y Sint Maarten, ta limita y e datonan di Sint Maarten ta hopi mas limita pa calcula un puntuacion CICI. E importancia di miho data pa un bon formulacion di politica a wordo enfatisa durante añanan. Ademas e datonan ta esencial pa midi y monitorea e efectonan di e reformanan den e contexto di landspakketnan.


text:
ORANJESTAD,Aruba
Prome cu tratamento di presupuesto 2020 luna pasa, Prome Minister Evelyn Wever Croes a haci un yamada durante un transmision na television, cu e ta spera cu mirando e situacion cu corona virus a hinca e pais aden, cu tur hende lo laga politica un banda y sostene e presupuesto aki.
Parlamentario di fraccion di AVP, sr Michael Lampe a mustra cu e mensahe aki dirigi mas tanto den direccion di fraccion di AVP, tabata solamente un grito politico ya cu realmente e actual gobierno ta sigui insisti pa sirbi interes di su amigo-, famia- y sponsornan, prome cu e sirbi interes di pueblo.
Mientras cu Prome Minister Wever Croes ta pidi pa laga politica un banda, su persona ta bira actua contra su propio palabranan.
Durante tratamento di e futuro di e refineria CITGO dos siman pasa, mi persona a trece dilanti durante di e reunion aki, cu mirando e calamidad cu Aruba y paisnan rond mundo ta confrontando, awor aki ta momento pa uni y pone mentalidad partidistan un banda pa nos sera un Aruba fuerte pa hunto nos enfrenta e crisis aki.
Prome minister por a interpreta esaki den diferente forma por ehempel pa crea un base pa wak posibilidad di forma un gobierno nacional of scucha puntonan cu opposition ta trese padilanti den parlamento pa habri un caminda cu por tin un base di sosten mas amplio y serio.
Mi persona a sugeri esaki mirando e magnitud di e situacion cu tin y pensando riba e forma mas efectivo cu pueblo completo lo por ta representa den e decisionnan fuerte y serio cu mester wordo tuma.
Sinembargo e reaccion di Minister Presidente tawata totalmente for di luga, tratando na ridiculisa e peticion y observacion.
Esaki mustrando pues cu promer minister tin un mentalidad cu claramente no tin e interes di pais na prome luga.
Su persona a suplica pa laga interes politico un banda, ta pidi pa tur hende cera cabes pa atende cu e situacion cu nos ta bibando aden pero ora cu e momento yega pa busca e union aki, e interes politico di Evelyn Wever Croes ta bin na prome luga.
Ya caba durante di e reunion riba CITGO a keda confirma cu e interes di cierto grupo cerca di partidonan den gobierno ta bin na prome luga ya cu na luga di reuni pa busca e miho forma pa atende cu e situacion di crisis cu Aruba ta pasando aden, ta regla refineria CITGO, ta regala miyones di florin na un compania miyonario pa despues bin papia cu trahadonan publico tin cu entrega.
A bin Parlamento pa informa cu lo bay tin un operado nobo pa e refineria pero manera ya caba Prome Minister a haci den pasado, di tur e companianan cu su persona tin contacto cu nan, ningun tin nomber, ningun e tin informacion pa duna Parlamento y ta otro fastball cu e ta pasa pueblo di Aruba.
E situacion actual ta algo hopi serio y hopi delicado y na momento cu un Prome Minister cabes di un gobierno ta bin dilanti y den su prome mensahe ta papia di retiro y reduccion di salario di trahadonan publo, sin presenta un plan sikiera di loke kier logra pa nos deal cu e crisis aki.
Mientras tanto pueblo ta den inseguridad y ta boga pa decisionan serio di un gobierno serio cu ta traha pa interes di nos isla na promer luga.
“Awor ta momento pa lidera y no hunga politica cu no ta benificia Aruba,” Parlamentario Michael Lampe a declara.


text:
Por lo pronto Kòrsou tin gasolin i koriente na e manera kustumbrá.
Durante un rueda di prensa, ku karakter di urgensia, Gobièrnu di Kòrsou a splika ku a aktivá un plan emergensiá, relashoná ku e desaroyonan rondó di PDVSA. No tin motibu direkto pa pániko i por lo pronto Kòrsou por sigui konta riba produktonan manera gasolin, gas, gasoil, koriente i awa, manera kustumbrá
Promé Minister Eugene Rhuggenaath, a reuní den wikènt ku gerensia di Refineria Isla i sindikatonan ku ta representá trahadónan di Isla. Segun Minister Rguggenaath, PDVSA tin atenshon pa e situashon i ku nan lo kumpli ku pago di salario di nan trahadónan, no opstante di e situashon.
Pa medio di un Taskforce di Energia, Gobièrnu ta sigui e situashon kontinuamente i ta tuma akshon segun e diferente senarionan. E Taskforce ta formá pa gerenshanan di diferente organisashon den sektor energétiko, manera Refineria di Kòrsou, Curoil, Aqualectra i di representante di varios organisashon di gobièrnu.
Kaminda ta nesesario, Curoil ta kumpra kombustibel riba merkado internashonal pa por kumpli ku nesesidat di e merkado lokal. Curoil den esaki ta usa su barku ˈRed Majesticˈ pa trese e produktonan Kòrsou i asina ta garantisá ku tin sufisiente produkto, ora ku Refineria Isla eventualmente no por suministrá Kòrsou. Segun direktor di Curoil Yamil Lasten, esaki no nesesariamente lo nifiká ku preis di gasolin lo subi. Sinembargo mester tene kuenta ku e posiblidat aki, despues di e próksimo tres lunanan.
Aqualectra tambe a tuma akshonnan nesesario pa garantisá su servisionan konforme e plan di mitigáshon.
Durante e dianan ku ta sigui, lo informá komunidat tokante di e desaroyonan na momentu ku esaki ta nesesario. Ta úrgi tur hende pa sigui informashonnan verídiko di Gobièrnu i e instanshanan konserní, pa evitá ku informashon robes ta krea preokupashon inesesario.


text:
Aki por mira su un petishon ta den proseso (in behandeling) òf si esaki a keda prosesá kaba.
Si e petishon tin e status “ingewilligd”, por traha un sita pa risibí e título di estadia. E dokumentunan ku mester trese riba dia di e sita ta menshoná den e desishon bou di e título “afhandeling”.
Klek riba e link aki pa e lista di petishonnan.
Pa por tuma e título di residensia, den forma di un stèmpel, tin mester di e siguiente dokumentonan:
Pa un promé petishon
- komprobante di pago di deposito
- seguro médiko
- pasport bálido
Pa prolongashon/kambio
- seguro médiko
- pasport bálido
Pa un deklarashon van Rechtswege i deklarashon NVT
- pasport bálido


text:
ORANJESTAD,Aruba
Manera ta conoci e maneho di sra. Evelyn Wever-Croes ta uno responsabel. P’esey a logra baha e deficit di Mike Eman di 444 miyon florin, pa un surplus. E colegio di supervicion den nan rapport ta bisa cu Gabinete Wever-Croes ta cumpli cu e norma financiero manera palabra. Na mes momento e colegio di supervicion ta constata tambe den nan rapport cu e splicacion riba contenido di e presupuesto aworaki si ta bon, ora compara esaki cu Gabinete Mike Eman.
GASTONAN DI PERSONAL
Gasto di personal pa 2020 ta presupuesta na 472.8 miyon florin y esaki ta 5.8 miyon florin menos cu 2019. Asina Aruba ta cumpli cu entre otro e norma di personal manera palabra. Apesar cu e norma aki no tin un base legal, Gabinete Wever-Croes ta compronde e importancia pa baha e gastonan aki y nan mes ta percura pa e gastonan aki sigui baha, conforme nan plan di maneho.
DEBE DI GOBIERNO
E debe nacional, segun e colegio di supervicion, lo baha debi na un surplus di 46.3 miyon florin. Esaki lo percura pa na fin di 2020 nos conoce un debe nacional na 70.5% di nos GDP. Esaki ta un rebaho di 2.5% compara cu 2019. E peso di interes di loke nos ta paga ta baha tambe cu 11 miyon florin compara cu na 2019. Esaki ta prueba di e maneho responsabel di Gabinete Wever-Croes.
CRITICA DI OPOSICION
Oposicion ta trece pa dilanti cu gasto di Gobierno a subi. Pero nan no ta splica cu e motibo ta cu e anja aki Aruba mester cuminsa paga pa e proyectonan PPP di Mike Eman. Controleria General a constata cu e riesgonan financiero di e proyectonan PPP no tawata suficientemente cubri. Y cu na comienso di e proyectonan no tabata tin claridad riba cobertura di e gastonan a largo plaso. Nan a constata cu Mike Eman no a percura pa fondo pa e proyectonan aki y ta aworaki numa nos mester cuminsa paga. Door cu e financiamento di e proyectonan aki ta off balance, e no a afecta e presupuestonan anterior. Pero e lo afecta presupuesto di Pais Aruba pa e siguiente 18 pa 20 aña. Y lo mester cubri esakinan cu entrada adicional y of reduccion di gasto.
PA CONCLUI
Ora oposicion ta papia di un “dode mus” nan mester ta referi na CAFT y nan mes. Paso CAFT por ta uza e Ley di supervicion financiero cu a vence como nan punto di salida, pero esaki no ta duna nan trabounan un base legal. Pa e motibo ey mes sr. Knops ta indigna cu e cambio cu a wordo haci na bienestar di e pueblo Arubiano.


text:
ORANJESTAD- Departamento di Aduana a tuma nota cu ebarco di Miami no a yega na e orario indica siman pasa. E barcotabata na tempo e siman aki si. Pero lastimamente loke esaki a ocasiona ta un atraso cual ta significa mas declaracion y carga e siman aki. Departamento di Aduana ta trata na haci lo maximona momento cu ricibi peticion pa servicio. Pues teniendo esakina cuenta, ta pidi cooperacion di tur comerciante pa hunto nossali di e problematica ocasiona pa tercera. Alabes, Departamentodi Aduana ta pidi comerciantenan pa pone suficiente persona disponibel pa baha container pa asina por yuda e siguientecomerciante y trata na haci menos fout na momento di trahadeclaracion y exitnote. Yuda nos yuda boso.
Departamento di Aduana Aruba ta spera di por a informadebidamente.


text:
ORANJESTAD, Aruba
Ministerio Publico a ripara cu prensa tin preguntanan tocante un decision recien den caso di un sospechoso Mericano di un caso di zeden, cu tabata na Aruba como turista.
E decision di Ministerio Publico a wordo tuma conforme e richtlijnen (liñeanan di maneho) di Ministerio Publico pa loke ta delitonan di zeden. Delitonan leve di zeden ta bin na remarke pa un asina yama TOM-zitting. Den un TOM-zitting Ministerio Publico mes ta dicidi, debi na e seriedad menos pisa di e hecho, tocante un caso. Ora ta trata di turista esey ta hiba mayoria vez na transaccion. Ora di dicidi tocante un TOM e seriedad y tipo di e sospechoso ta wordo pisa enfaticamente.


text:
KASO MAKAHA POSPONE PA TE DIA 5 DI JUNI 2015.
ULTIMO ORA : BONEIRU.
KASO MAKAHA POSPONE PA TE DIA 5 DI JUNI 2015.
Awe a kuminsa ku tratamentu di e kaso Makaha ku ta e kaso kaminda Aron Paula a keda asesina den kura di su kas.
E tres sospechoso nan den e kaso aki a presenta den korte awe pa kuminsa ku tratamentu di e kaso.
Despues ku kada un di nan a hanja chens pa splika na huez kiko a sosode riba e anochi fatal di 4 di november 2014, huez a pospone e kaso riba proposishon di fiskal ku a bisa ku su rekisitorio lo ta unu basta largu y detaya prome ku e pidi kastigu pa e sospechoso nan.
Huez e ora ey a pospone e kaso pa dia 5 di juni 2015.
FUENTE: AIMED AYUBI.